title: Komission päätös, tehty 15 päivänä joulukuuta 2006 , komission perusturvatoimista ja valmiustiloista ja työjärjestyksen muuttamisesta kriisitilanteiden hallinnassa noudatettavien toimintamenettelyjen osalta

text:
               6.2.2007

               FI

               Euroopan unionin virallinen lehti

               L 32/144

      KOMISSION PÄÄTÖS,

   tehty 15 päivänä joulukuuta 2006,
   komission perusturvatoimista ja valmiustiloista ja työjärjestyksen muuttamisesta kriisitilanteiden hallinnassa noudatettavien toimintamenettelyjen osalta
   (2007/65/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen ja erityisesti sen 218 artiklan 2 kohdan,
   ottaa huomioon Euroopan atomienergiayhteisön perustamissopimuksen ja erityisesti sen 131 artiklan,
   ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 41 artiklan 1 kohdan,
   sekä katsoo seuraavaa:

               (1)

               Komission on aiheellista vahvistaa toimintamenettelyt ja toimenpiteet kriisien ja hätätilanteiden (jäljempänä ’kriisitilanteet’) hallinnoimiseksi ja erityisesti varmistaa, että kaikki tarpeelliset päätökset voidaan tehdä mahdollisimman tehokkaasti ja nopeasti samalla, kun niiden poliittinen valvonta varmistetaan.

               (2)

               Komission on tarpeen vahvistaa toimintarakenne kriisinhallintaa varten.

               (3)

               Olisi vahvistettava menettelyt ja toimenpiteet muun muassa kriisitilanteen turvallisuusnäkökohtien hallinnoimista varten. Myös tavanomaisissa olosuhteissa noudatettavat turvamenettelyt ja -toimenpiteet olisi selvyyden vuoksi aiheellista määrittää.

               (4)

               Jotta kriisitilanne saataisiin hallintaan, on oltava käytössä keino varoittaa nopeasti henkilöstöä uhan luonteesta ja ilmoittaa suojatoimista, joihin on ryhdyttävä.

               (5)

               Jäsenvaltioissa ja kansainvälisissä organisaatioissa omaksutut käytännöt ovat osoittaneet, että valmiustilajärjestelmä on tehokkain tapa varmistaa arvioidun vaaratason edellyttämien ja siihen suhteutettujen turvatoimien toteutuminen. Tästä syystä olisi perustettava järjestelmä, joka käsittää perusturvatoimet ja kolme valmiustilaluokkaa. Järjestelmää olisi sovellettava kaikissa komission tiloissa.

               (6)

               Komission päätöksellä 2001/844/EY, EHTY, Euratom (1) komission sisäiseen työjärjestykseen liitettyjen turvallisuutta koskevien komission säännösten mukaan jonkin komission jäsenen on vastattava turvallisuusasioista ja komission turvallisuuspolitiikan täytäntöönpanosta.

               (7)

               Turvallisuussäännösten liitteessä olevassa 2 jaksossa ”Yleiset periaatteet” säädetään laillisuuden, avoimuuden, tilintekovelvollisuuden ja toissijaisuuden (suhteellisuuden) yleisistä periaatteista, jotka pätevät yhtä lailla kriisinhallintaan.

               (8)

               Komission sisäisen tehtävienjaon ja yhteisön ulkopuolisissa maissa toimivien lähetystöjen erityisluonteen vuoksi menettelyjen ja toimintatapojen on oltava erilaisia riippuen siitä, koskevatko turvatoimet jäsenvaltioissa vai yhteisön ulkopuolisissa maissa sijaitsevia komission tiloja.

               (9)

               Komission pitäisi julkisen palvelun keskeytymättömyyttä koskevan periaatteen mukaisesti pystyä hoitamaan kaikki perussopimusten mukaan sille kuuluvat tehtävät kaikissa olosuhteissa. Tästä syystä jos komissio ei poikkeuksellisten ja ennakoimattomien tapahtumien vuoksi pysty tekemään päätöksiä kollegiona kirjallisessa tai suullisessa menettelyssä, kuten työjärjestyksessä (2) määrätään, komission puheenjohtajalla pitäisi olla poikkeusvaltuudet ryhtyä kaikkiin sellaisiin toimenpiteisiin, joita kyseisessä erityistilanteessa pidetään kiireellisinä ja välttämättöminä.

               (10)

               Päätöksellä 2003/246/EY, Euratom (3) komission sisäiseen työjärjestykseen liitettyjä kriisitilanteiden hallinnan toimintamenettelyistä annettuja komission säännöksiä on muutettava tämän mukaisesti. Selvyyden vuoksi ne olisi korvattava tällä päätöksellä,

         ON PÄÄTTÄNYT SEURAAVAA:
   1 artikla
   1.   Kriisijärjestelmää johtaa johtoryhmä 2 kohdan mukaisesti. Sitä avustavat komission turvallisuuslinjan johtajan asettama toimintaryhmä ja seurantaryhmä.
   2.   Johtoryhmä kokoontuu apulaispääsihteerin johdolla. Sen jäseninä ovat joku komission puheenjohtajan kabinetin jäsenistä, turvallisuusasioista vastaava komission jäsen, komission turvallisuuslinjan johtaja, oikeudellisen yksikön, henkilöstön ja hallinnon pääosaston, budjettipääosaston, viestinnän pääosaston, oikeus-, vapaus- ja turvallisuusasioiden pääosaston, ulkosuhteiden pääosaston ja tietotekniikan pääosaston pääjohtajat sekä apulaispääsihteerin tilanteen mukaan sopiviksi katsomat henkilöt.
   3.   Euroopan unionin ulkopuolella syntyvässä kriisitilanteessa johtoryhmän kokouksiin kutsutaan myös joku ulkosuhteista vastaavan komission jäsenen kabinetin jäsenistä.
   4.   Johtoryhmä antaa komissiolle ja erityisesti turvallisuusasioista vastaavalle komission jäsenelle neuvoja aiheellisista toimenpiteistä, joita on toteutettava kriisitilanteissa komission henkilöstön ja omaisuuden turvaamiseksi ja komission tehokkaan toiminnan varmistamiseksi.
   5.   Johtoryhmän puheenjohtaja tiedottaa kriisitilanteen kehittymisestä komission puheenjohtajalle, turvallisuusasioista vastaavalle komission jäsenelle ja niille komission jäsenille, joita kriisi koskee.
   6.   Turvallisuuslinjan on velvollisuuksistaan huolehtimiseksi varmistettava ympärivuorokautinen toiminta viikon jokaisena päivänä siten, että läsnä on aina vähintään kaksi virkamiestä.
   2 artikla
   1.   Turvallisuusasioista vastaava komission jäsen voi Euroopan unionin sisällä syntyvissä kriisitilanteissa milloin tahansa määrätä komission turvallisuuslinjan johtajan käynnistämään kriisinhallintajärjestelmän.
   2.   Jos kriisitilanne syntyy Euroopan unionin ulkopuolella, päätöksen kriisinhallintajärjestelmän käynnistämisestä tekevät ulkosuhteista vastaava ja turvallisuusasioista vastaava komission jäsen yhdessä.
   3 artikla
   1.   Jotta päätökset voidaan tehdä niin nopeasti, että on mahdollista suojata komission henkilöstöä (myös heidän terveyttään työpaikalla), tietoja, rakennuksia ja muuta omaisuutta mahdollisilta uhkilta ja varmistaa komission toimintakyky tilanteissa, joissa tavanomaisia päätöksentekomenettelyjä ei voida soveltaa tilanteen kiireellisyyden vuoksi, sovelletaan 2 ja 3 kohtaa.
   2.   Turvallisuusasioista vastaava komission jäsen voi Euroopan unionin sisällä syntyvässä kriisitilanteessa tehdä tarpeellisiksi katsomansa päätökset komission henkilöstön ja omaisuuden suojelemiseksi tällaiselta uhalta.
   Jos tilanne on äärimmäisen kiireellinen, komission turvallisuuslinjan johtaja voi tehdä ensimmäisessä alakohdassa säädettyjä päätöksiä vastaavat päätökset kuultuaan mahdollisuuksien mukaan johtoryhmää. Näiden valtuuksien käytöstä on viipymättä ilmoitettava turvallisuusasioista vastaavalle komission jäsenelle, joka käsittelee ja tilanteen mukaan vahvistaa, muuttaa tai kumoaa päätökset. Johtoryhmän puheenjohtajalle ilmoitetaan asiasta samaan aikaan kuin turvallisuusasioista vastaavalle komission jäsenelle.
   3.   Jos kriisi puhkeaa Euroopan unionin ulkopuolella ja tilanne on äärimmäisen kiireellinen, komission ulkomaanedustuston tai yhteisön lähetystön päällikkö voi tehdä 2 kohdan ensimmäisessä alakohdassa säädettyjä päätöksiä vastaavat päätökset. Näiden valtuuksien käytöstä on ilmoitettava ulkosuhteista vastaavalle komission jäsenelle, joka ilmoittaa asiasta viipymättä turvallisuusasioista vastaavalle komission jäsenelle. Kyseiset kaksi komission jäsentä käsittelevät päätökset ja tilanteen mukaan vahvistavat tai muuttavat tai kumoavat ne. Johtoryhmän puheenjohtajalle ilmoitetaan asiasta samaan aikaan kuin turvallisuusasioista vastaavalle komission jäsenelle.
   4.   Tämän artiklan nojalla tehdyt päätökset on esiteltävä kollegion seuraavassa kokouksessa, jossa ne käsitellään ja tilanteen mukaan vahvistetaan, muutetaan tai kumotaan.
   4 artikla
   1.   Jos komissio ei poikkeuksellisten ja ennakoimattomien tapahtumien vuoksi pysty tekemään päätöksiä kollegiona kirjallisessa tai suullisessa menettelyssä, kuten työjärjestyksen 4 artiklassa määrätään, komission puheenjohtaja voi päättää komission puolesta ja sen vastuulla toimenpiteistä, joita kyseisessä kriisitilanteessa pidetään kiireellisinä ja välttämättöminä yhteisön yleisen edun turvaamiseksi, yhteisön oikeudellisten velvoitteiden täyttämiseksi tai yhteisön toimielimiin tai elimiin, jäsenvaltioihin tai unionin kansalaisiin ja yrityksiin kohdistuvien vältettävissä olevien vahinkojen torjumiseksi.
   2.   Puheenjohtaja tekee päätökset kuultuaan mahdollisuuksien mukaan niitä yksiköitä, joiden perustelluista eduista on kyse, ja niitä komission jäseniä, jotka eivät ole estyneet hoitamasta tehtäviään.
   3.   Tämän artiklan nojalla tehdyt päätökset on esiteltävä kollegiolle, kun kollegion kokoontuminen on jälleen mahdollista, ja kollegio käsittelee ne ja tilanteesta riippuen vahvistaa, muuttaa tai kumoaa ne.
   5 artikla
   Komission työjärjestyksessä ja sen täytäntöön panemiseksi annetuissa säännöissä vahvistettuja sijaisjärjestelyjä koskevia säännöksiä sovelletaan tähän päätökseen soveltuvin osin.
   6 artikla
   Perustetaan järjestelmä, joka käsittää perusturvatoimet ja kolme valmiustilaluokitusta. Järjestelmä ja siihen liittyvät turvatoimet kuvataan liitteessä. Sitä sovelletaan kaikissa komission tiloissa.
   7 artikla
   Kumotaan päätöksellä 2003/246/EY, Euratom komission työjärjestykseen liitetyt kriisitilanteiden hallinnan toimintamenettelyistä annetut komission säännökset.
   8 artikla
   Tämä päätös ei vaikuta ARGUS-yleishälytysjärjestelmää koskeviin komission säännöksiin, jotka on liitetty komission työjärjestykseen komission päätöksellä 2006/25/EY, Euratom (4).
   9 artikla
   Tämä päätös tulee voimaan päivänä, jona se tehdään.
   Se julkaistaan Euroopan unionin virallisessa lehdessä.

      Tehty Brysselissä 15 päivänä joulukuuta 2006.

            Komission puolesta

         Siim KALLAS

            Varapuheenjohtaja

      (1)  EUVL L 317, 3.12.2001, s. 1. Päätös sellaisena kuin se on viimeksi muutettuna päätöksellä 2006/548/EY, Euratom (EUVL L 215, 5.8.2006, s. 38).

      (2)  EUVL L 347, 30.12.2005, s. 83.

      (3)  EUVL L 92, 9.4.2003, s. 14.

      (4)  EUVL L 19, 24.1.2006, s. 20.

      LIITE
      PERUSTURVATOIMET JA VALMIUSTILAT
      1 jakso
      Komission tiloissa sovelletaan turvajärjestelmää, joka käsittää perusturvatoimet ja kolme turvallisuusuhan vakavuuteen perustuvaa valmiustilaa. Perusturvatoimet ja lisäyksessä 1 määritellyt valmiustilat, jotka kattavat tasot 1–3 uhan vakavuuden mukaan niin, että tason 3 uhka on vakavin, merkitään värikoodeilla VALKOINEN, KELTAINEN, ORANSSI ja PUNAINEN.
      2 jakso
      Värikoodilla VALKOINEN merkittyjä perusturvatoimia, jotka luetellaan lisäyksissä 2A ja 2B, sovelletaan silloin, kun mitään erityistä turvallisuusuhkaa ei ole havaittu.
      Tämän liitteen lisäyksessä 2A lueteltuja perusturvatoimia sovelletaan Euroopan unionin jäsenvaltioissa sijaitsevissa Euroopan komission toimitiloissa.
      Tämän liitteen lisäyksessä 2B lueteltuja perusturvatoimia sovelletaan yhteisön ulkopuolisissa maissa sijaitsevissa Euroopan komission toimitiloissa.
      3 jakso

                  1.

                  Komission turvallisuuslinjan johtajalla on EU:n alueella valtuudet muuttaa VALKOISTEN perusturvatoimien soveltamista paikallisten tai tilapäisten uhkien arvioinnin perusteella. Hänen on ilmoitettava päätöksestään ja sen syistä viipymättä turvallisuusasioista vastaavalle komission jäsenelle ja johtoryhmän puheenjohtajalle.
                  Turvallisuusasioista vastaava komission jäsen, sanotun kuitenkaan vaikuttamatta 4 jakson 3 kohdan a alakohdan soveltamiseen,

                              a)

                              päättää turvatason nostamisesta KELTAISEKSI, ORANSSIKSI tai PUNAISEKSI valmiustilaksi ja turvatason laskemisesta alemmalle tasolle tai palaamisesta VALKOISEN tason perusturvatoimiin;

                              b)

                              päättää, mitkä valmiustiloihin sisältyvistä toimenpiteistä pannaan täytäntöön kulloisenkin turvallisuustilanteen valossa. Näitä päätöksiä tehdessään hänen on otettava huomioon komission turvallisuuslinjan johtajan lausunnot.

                        Äärimmäisen kiireellisissä tilanteissa, joissa turvallisuustilanne edellyttää valmiustilaluokituksen välitöntä muuttamista, komission turvallisuuslinjan johtaja tekee edellisessä alakohdassa mainitut päätökset. Hänen on ilmoitettava päätöksestään ja sen syistä viipymättä turvallisuusasioista vastaavalle komission jäsenelle ja johtoryhmän puheenjohtajalle. Komission turvallisuuslinjan johtaja keskustelee mahdollisuuksien mukaan johtoryhmän kanssa, kuten tämän päätöksen 1 artiklan 2 kohdassa on säädetty.

                  2.

                  Ulkosuhteiden pääosaston pääjohtajalla on EU:n ulkopuolella valtuudet muuttaa VALKOISTEN perusturvatoimien soveltamista paikallisen tilanteen perusteella. Hänen on ilmoitettava päätöksestään ja sen syistä viipymättä ulkosuhteista vastaavalle komission jäsenelle, joka ilmoittaa asiasta välittömästi turvallisuusasioista vastaavalle komission jäsenelle ja johtoryhmän puheenjohtajalle.
                  Ulkosuhteista vastaava ja turvallisuusasioista vastaava komission jäsen tekevät, sanotun kuitenkaan vaikuttamatta 4 jakson 3 kohdan a alakohdan soveltamiseen, yhdessä päätökset

                              a)

                              turvatason nostamisesta KELTAISEKSI, ORANSSIKSI tai PUNAISEKSI valmiustilaksi ja turvatason laskemisesta alemmalle tasolle tai palaamisesta VALKOISEN tason perusturvatoimiin;

                              b)

                              siitä, mitkä valmiustiloihin sisältyvistä toimenpiteistä pannaan täytäntöön kulloisenkin turvallisuustilanteen valossa. Näitä päätöksiä tehdessään heidän on otettava huomioon komission turvallisuuslinjan johtajan lausunnot.

                        Äärimmäisen kiireellisissä tilanteissa, joissa turvallisuustilanne edellyttää valmiustilaluokituksen välitöntä muuttamista, toisessa alakohdassa mainitut päätökset tekee komission ulkomaanedustuston tai lähetystön päällikkö. Hänen on ilmoitettava päätöksestään ja sen syistä viipymättä ulkosuhteista vastaavalle komission jäsenelle, joka ilmoittaa asiasta välittömästi turvallisuusasioista vastaavalle komission jäsenelle ja johtoryhmän puheenjohtajalle.

            4 jakso
      1.   Jäsenvaltioissa sijaitsevat komission edustustot, alueelliset edustustot ja EU:n lähetystöt kansainvälisissä järjestöissä

                  a)

                  Komission turvallisuuslinja valmistelee ohjeet, joita noudatetaan komission edustustoissa ja alueellisissa edustustoissa. Viestinnän pääosasto ja ulkosuhteiden pääosasto laativat ohjeet, joissa otetaan huomioon komission turvallisuuslinjan tekemät mahdolliset turvallisuusuhka-arvioinnit. Viestinnän ja ulkosuhteiden pääosastot vastaavat kumpikin osaltaan tarvittavien turvatoimien täytäntöönpanosta, käytännön soveltamisesta ja valvomisesta.

                  b)

                  Jos jäsenvaltiossa sijaitsevan komission edustuston tai alueellisen edustuston päällikkö katsoo, että valmiustilaluokituksen muutos olisi aiheellinen, hän esittää komission turvallisuuslinjalle pyynnön, josta lähetetään jäljennökset viestinnän pääosastolle tai ulkosuhteiden pääosastolle. Komission turvallisuuslinja arvioi tilanteen ja välittää pyynnön edelleen turvallisuusasioista vastaavalle komission jäsenelle käsiteltäväksi.

                  c)

                  Äärimmäisen kiireellisissä tilanteissa jäsenvaltiossa sijaitsevan komission edustuston tai alueellisen edustuston päällikkö voi tehdä päätöksen, joka katsotaan aiheelliseksi henkilöstön ja omaisuuden suojelemiseksi uhalta. Näiden valtuuksien käytöstä on viipymättä ilmoitettava komission turvallisuuslinjalle sekä tiedoksi viestinnän pääosastolle tai ulkosuhteiden pääosastolle. Komission turvallisuuslinja välittää tiedon turvallisuusasioista vastaavalle komission jäsenelle, joka käsittelee ja tilanteen mukaan vahvistaa, muuttaa tai kumoaa päätökset. Johtoryhmän puheenjohtajalle ilmoitetaan asiasta samaan aikaan kuin turvallisuusasioista vastaavalle komission jäsenelle.

            2.   Yhteinen tutkimuskeskus

                  a)

                  Komission turvallisuuslinja valmistelee ohjeet, joita noudatetaan komission yhteisessä tutkimuskeskuksessa. Ohjeet laaditaan yhdessä yhteisen tutkimuskeskuksen kanssa, ja niissä otetaan huomioon komission turvallisuuslinjan tekemät mahdolliset turvallisuusuhka-arvioinnit. Yhteinen tutkimuskeskus vastaa tarvittavien turvatoimien täytäntöönpanosta, käytännön soveltamisesta ja valvomisesta.

                  b)

                  Jos komission yhteisen tutkimuskeskuksen pääjohtaja katsoo, että valmiustilaluokituksen muutos olisi aiheellinen, hän esittää pyynnön komission turvallisuuslinjalle, joka arvioi tilanteen ja välittää pyynnön edelleen turvallisuusasioista vastaavalle komission jäsenelle käsiteltäväksi.

                  c)

                  Äärimmäisen kiireellisissä tilanteissa komission yhteisen tutkimuskeskuksen pääjohtaja voi tehdä päätöksen, jonka hän katsoo aiheelliseksi henkilöstön ja omaisuuden suojelemiseksi uhalta. Näiden valtuuksien käytöstä on viipymättä ilmoitettava turvallisuusasioista vastaavalle komission jäsenelle, joka käsittelee ja tilanteen mukaan vahvistaa, muuttaa tai kumoaa päätökset. Johtoryhmän puheenjohtajalle ilmoitetaan asiasta samaan aikaan kuin turvallisuusasioista vastaavalle komission jäsenelle.

            3.   Yhteisön ulkopuolisissa maissa sijaitsevat komission lähetystöt ja edustustot

                  a)

                  Ulkosuhteista vastaava komission jäsen päättää yhdessä turvallisuusasioista vastaavan komission jäsenen kanssa kunkin EU:n ulkopuolisissa maissa sijaitsevan komission lähetystön valmiustilaluokituksesta.

                  b)

                  Äärimmäisen kiireellisissä tilanteissa tai jos neuvottelu ei ole mahdollista, komission lähetystön päällikkö voi tehdä päätöksen, jota pidetään aiheellisena henkilöstön ja omaisuuden suojelemiseksi uhalta ja joka voi koskea myös valmiustilaluokituksen tilapäistä muuttamista. Lähetystön päällikön on ilmoitettava näiden valtuuksien käytöstä ja valmiustilaluokituksen muutoksista viipymättä ulkosuhteista vastaavalle komission jäsenelle, joka ilmoittaa päätöksestä ja sen syistä välittömästi turvallisuusasioista vastaavalle komission jäsenelle. Johtoryhmän puheenjohtajalle ilmoitetaan asiasta samaan aikaan kuin turvallisuusasioista vastaavalle komission jäsenelle.

                  c)

                  Jos komission lähetystön päällikkö muissa kuin edellisessä alakohdassa kuvatuissa tilanteissa katsoo valmiustilaluokituksen muuttamisen olevan aiheellista, hän esittää pyynnön ulkosuhteista vastaavan pääosaston pääjohtajalle, joka välittää tiedon komission turvallisuuslinjan johtajalle. Luvan valmiustilaluokituksen muuttamiseen antavat yhdessä ulkosuhteista vastaava komission jäsen ja turvallisuusasioista vastaava komission jäsen.

         Lisäys 1
         VALMIUSTILAT KOMISSIOSSA
         Johdanto
         Valmiustilalla tarkoitetaan tietyn tason turvatoimia, joiden avulla komission henkilöstö, tiedot, rakennukset ja muu omaisuus suojataan mahdollisilta uhkilta ja varmistetaan komission toimintakyky. Turvatoimet pannaan täytäntöön ja lakkautetaan joko yleisesti tai valikoivasti uhan kasvaessa tai pienentyessä.
         Valmiustila edellyttää sitä, että turvallisuuslinja tai kriisitilanteessa olevan lähetystön päällikkö ottaa käyttöön täsmällisiä, uhan luonteeseen perustuvia toimenpiteitä. Toimenpidekokonaisuudet vahvistetaan erillisessä päätöksessä.
         Perusturvatoimet: VALKOINEN
         Värikoodin VALKOINEN mukaisia perusturvatoimia sovelletaan silloin, kun mitään merkittävää turvallisuusuhkaa ei ole havaittu. Perusturvatoimia sovelletaan koko ajan. Ne vastaavat normaalia turvallisuustilannetta ja varmistavat kohtuullisen vähimmäisturvatason. Ne ovat pohjana komission tiloissa sovellettaville turvatoimille.
         KELTAINEN valmiustila
         KELTAINEN valmiustila asetetaan silloin, kun on havaittu henkilöstöä, tietoja, rakennuksia tai muuta omaisuutta uhkaavia tekijöitä tai poikkeuksellisia tapahtumia, jotka saattavat vaikuttaa haitallisesti Euroopan komissioon tai sen toimintaan.
         ORANSSI valmiustila
         ORANSSI valmiustila asetetaan silloin, kun on havaittu henkilöstöä, tietoja, rakennuksia tai muuta omaisuutta uhkaavia tekijöitä tai poikkeuksellisia tapahtumia, jotka kohdistuvat Euroopan komissioon tai sen toimintaan, mutta hyökkäyksen täsmällinen tavoite, kohde tai ajankohta ei ole tiedossa.
         PUNAINEN valmiustila
         PUNAINEN valmiustila asetetaan, kun Euroopan komissio tai sen toiminta on henkilöstöä, tietoja, rakennuksia tai muuta omaisuutta uhkaavan tekijän tai poikkeuksellisen tapahtuman kohteena. Uhka on selvä ja tiedossa ja voi toteutua millä hetkellä hyvänsä.

         Lisäys 2A
         EUROOPAN UNIONIN JÄSENVALTIOISSA SIJAITSEVISSA EUROOPAN KOMISSION TOIMITILOISSA SOVELLETTAVAT PERUSTURVATOIMET
         Johdanto
         Perusturvatoimet on vahvistettu yleisellä tasolla, ja niitä sovellettaessa niiden täytäntöönpanosta vastaaville yksiköille annetaan myös tarkemmat ohjeet. Komission turvallisuuslinja vastaa näiden yksityiskohtaisten ohjeiden laatimisesta ja niiden täytäntöönpanon valvonnasta.
         1.   Soveltamisala
         Näitä perusturvatoimia sovelletaan yleisesti. Niillä varmistetaan riittävä turvataso tilanteessa, jossa uhkia ei esiinny tavanomaista enempää. Tilannetta kuvataan värikoodilla VALKOINEN. Ne ovat pohjana komission tiloissa sovellettaville turvatoimille.
         2.   Yhteydenpito komission ulkopuolelle

                     a)

                     Komission turvallisuuslinja luo yhteydet jäsenvaltioiden paikallisiin ja valtakunnallisiin poliisipalveluihin erityisesti Belgiassa ja Luxemburgissa ja ylläpitää näitä suhteita. Komission turvallisuuslinja nimittää yhteyshenkilöt, jotka vastaavat erityisesti turvatoimiin liittyvän, kumpaakin osapuolta kiinnostavan tiedon säännöllisestä vaihtamisesta. Tarvittaessa voidaan järjestää koordinointikokouksia.

                     b)

                     Komission turvallisuuslinja luo yhteydet jäsenvaltioiden turvallisuusviranomaisiin ja ylläpitää näitä suhteita. Se aloittaa säännöllisen, kumpaakin osapuolta kiinnostavien tietojen vaihdon yhteyshenkilöiden välillä. Tarvittaessa se järjestää koordinointikokouksia.

                     c)

                     Komission turvallisuuslinja luo yhteydet muiden yhteisön toimielinten turvallisuusyksiköihin ja ylläpitää näitä suhteita. Se aloittaa säännöllisen, kumpaakin osapuolta kiinnostavien tietojen vaihdon yhteyshenkilöiden välillä. Tarvittaessa se järjestää koordinointikokouksia.

               3.   Yhteydenpito komission sisällä
         Komission turvallisuuslinja tiedottaa kaikille uusille työntekijöille, myös väliaikaiselle henkilöstölle, kansallisille asiantuntijoille ja sopimussuhteisille toimihenkilöille, komission toimitiloissa noudatettavista perusturvatoimista. Tiedotuksen avulla korostetaan komission virkamiesten henkilökohtaista vastuuta ainakin seuraavissa asioissa: pääsy komission rakennuksiin, vierailijat, kokousjärjestelyihin liittyvät säännöt, postijärjestelmän käyttö, sähköpostin käyttö, puhelinviestinnän turvallisuusnäkökohdat sekä EU:n turvaluokitellun tiedon käsittely ja käyttö.
         4.   Fyysinen suojaus / kulunvalvonta
         4.1   Kulunvalvonnan periaatteet

                     a)

                     Komission tiloihin saa päästää vain henkilöitä, joilla on ”tarve päästä sisään”. Komission turvallisuuslinja vahvistaa toimintaperiaatteet, joiden mukaisesti pääsyä Euroopan komission rakennuksiin tai niiden osiin valvotaan.

                     b)

                     Komission rakennukseen saapuvalla henkilöllä on oltava voimassa oleva komission turvallisuuslinjan hyväksymä kulkulupa. Kaikkien komission rakennuksiin saapuvien henkilöiden on noudatettava komission turvallisuuslinjan tai vartiointipalvelun jäsenen antamia turvallisuusohjeita.

                     c)

                     Komission rakennuksissa ja tiloissa oleskelevilla henkilöillä on oltava voimassa oleva kulkulupa jatkuvasti näkyvillä.

                     d)

                     Ajat, jolloin eri henkilöstöryhmillä on pääsy komission rakennuksiin, vahvistetaan komission turvallisuuslinjan kanssa.

                     e)

                     Muulloin kuin edellä tarkoitettuina aikoina sekä viikonloppuisin ja lomien aikana komission henkilöstökortin haltijoiden on kirjauduttava rakennuksen vastaanottopisteessä olevaan rekisteriin. Muiden henkilökunnan jäsenten on rekisteriin kirjautumisen lisäksi näytettävä voimassa oleva lupa, joka oikeuttaa pääsyn komission rakennukseen. Luvan myöntää komission turvallisuuslinja asianomaisen yksikön pyynnöstä, ja se välitetään voimassa olevien menettelyjen mukaisesti asianomaiseen vastaanottopisteeseen.

               4.2   Hyväksyttävät kulkuluvat

                     a)

                     Komission jäsenille ja komission henkilökunnalle eli henkilöstösääntöjen alaisille tai muuhun Euroopan yhteisöjen henkilöstöön ja komennuksella oleviin kansallisiin asiantuntijoihin sovellettavien palvelussuhteen ehtojen alaisille henkilöille sekä tarvittaessa myös muiden toimielinten, virastojen ja laitosten komission tiloihin sijoitetulle henkilöstölle myönnetään henkilöstökortti. Muiden EU:n toimielinten henkilöstökortit hyväksytään kyseisen toimielimen kanssa tehdyn sopimuksen nojalla.

                     b)

                     Muille henkilöstön jäsenille, joiden on päästävä komission rakennuksiin komission yksiköiden kanssa tehtyihin sopimuksiin sisältyvien velvoitteiden täyttämiseksi, myönnetään kulkukortti. Määräaikaisessa työsuhteessa olevan henkilöstön jäsenen kortti saa olla voimassa työsuhteen kestoa pidempään ainoastaan, jos komission turvallisuuslinja on myöntänyt tähän luvan. Kyseisten henkilöiden kulkukortin voimassaoloaika ei missään tapauksessa voi jatkua yli seuraavan vuodenvaihteen. Euroopan parlamentin jäsenet pääsevät komission rakennukseen esittämällä päivystävälle vartijalle Euroopan parlamentin antaman kulkukortin, eikä heidän tarvitse osallistua ulkopuolisten vierailijoiden turvatarkastukseen.

                     c)

                     Komission turvallisuuslinja myöntää perustelluista syistä kulkulupia, jotka oikeuttavat pääsyyn komission rakennuksiin.

                     d)

                        Lehdistökortit: Toimittajien akkreditointipyynnöt käsittelee viestinnän pääosasto yhdessä neuvoston ja kansallisten yksiköiden kanssa. Jos akkreditointipyyntö hyväksytään, viestinnän pääosasto pyytää komission turvallisuuslinjaa myöntämään lehdistökortin.

                     e)

                        Vierailijoiden kulkuluvat ja tavaran- tai palveluntoimittajien kulkuluvat myönnetään vierailijoille väliaikaisesti komission rakennuksen vastaanottopisteessä henkilötodistusten esittämisen jälkeen.

                     f)

                     Vain henkilöstökortin haltijat voivat kutsua vierailijoita komission rakennuksiin. Jos muiden voimassa olevien kulkulupien haltijat haluavat kutsua vierailijoita, asianomainen komission yksikkö esittää asiasta perustellun hakemuksen komission turvallisuuslinjalle.

                     g)

                     Komission virkamiesten perheenjäseniä, jotka haluavat päästä hallintotiloihin, kohdellaan samoin kuin vierailijoita.

                     h)

                     Kaikki henkilöstökortit ja kulkuluvat ovat komission omaisuutta, ja ne on palautettava komission turvallisuuslinjalle pyydettäessä. Komission yksikkö, joka on pyytänyt komission turvallisuuslinjaa myöntämään voimassa olevia kulkulupia, vastaa siitä, että lupa palautetaan komission turvallisuuslinjalle joko sopimuksen päättyessä tai kun luvan myöntämisperuste ei enää ole pätevä.

               4.3   Komission tiloihin saapuvat vierailijat

                     a)

                     Komission hallintotiloihin saapuvien yksittäisten vierailijoiden mukana on oltava komission henkilöstökortin haltija. Hallintotiloilla tarkoitetaan niitä komission rakennusten osia, jotka eivät ole yleisessä käytössä ja jotka liittyvät komission toimintaan. Vierailijat tullaan hakemaan vastaanottoalueelta ja heidät saatetaan vierailun päätyttyä takaisin vastaanottoon. Yksittäiset vierailijat eivät saa liikkua komission tiloissa yksin.

                     b)

                        Kokouksiin ja tapahtumiin osallistuvat vierailijat. Kokouksen tai tapaamisen järjestänyt pääosasto, kabinetti tai yksikkö järjestää vierailijakorttien jakamisen tapahtumapaikan vastaanottoalueella. Osallistujien on pidettävä vierailijakortit näkyvillä oleskellessaan siinä komission rakennuksessa, jossa tilaisuus pidetään.

                     c)

                        Tavaran- ja palveluntoimittajille myönnetään kulkulupa vain tietystä syystä, ja he saavat tilapäisen kulkuluvan henkilötodistuksen tarkastamisen jälkeen. Pääsy komission rakennuksiin edellyttää aina vierailijoiden saapumista ja rekisteröintiä koskevien menettelyjen noudattamista.

                     d)

                     Pääsyä komission tiloihin valvotaan poikkeuksetta, myös evakuoitaessa rakennusta tai hätätilanteessa.

                     e)

                     Työterveydestä ja -turvallisuudesta vastaava komission yksikkö antaa evakuointiharjoituksista etukäteen tiedon komission turvallisuuslinjalle sen varmistamiseksi, että pääsyä komission tiloihin valvotaan harjoituksen aikana ja sen jälkeen.

                     f)

                     Komission rakennukseen tavaraa toimittavien henkilöiden on esitettävä tavaraluettelo, josta käy ilmi toimituksen syy. Tämän menettelyn laiminlyönnistä on ilmoitettava viipymättä komission turvallisuuslinjalle.

                     g)

                     Jos tietyltä henkilöltä on evätty lupa saapua yhteen tai useampaan komission rakennukseen, tieto välitetään komission turvallisuuslinjalle, joka ryhtyy tarvittaviin toimiin.

                     h)

                     Komission rakennuksiin saapuvat vierailijat ja heidän henkilökohtaiset tavaransa voidaan tarkastaa, esimerkiksi suorittamalla ruumiintarkastus tai tarkastamalla laukun sisältö.

               4.4   VIP-vierailut

         Komission turvallisuuslinja on vastuussa kaikkien komission tiloissa tai niiden yhteydessä olevilla alueilla pidettävien virallisten vierailujen turvajärjestelyistä. Tämä kattaa myös sellaisten VIP-vieraiden vierailut, joiden käynti komissiossa edellyttää tiukempia turvatoimia. Komission yksikkö, joka järjestää vierailun, ilmoittaa komission turvallisuuslinjalle kaikista tarvittavista seikoista heti kun ne ovat tiedossa. Asianomainen yksikkö pitää komission turvallisuuslinjan ajan tasalla kaikista uusista tiedoista tai ilmoitettuun ohjelmaan tulleista muutoksista.
         4.5   Rajoitettu pääsy komission rakennuksiin

                     a)

                     Isäntämaan poliisilla ei Euroopan yhteisöjen erioikeuksista ja vapauksista tehdyn pöytäkirjan ja erityisesti sen 1 ja 19 artiklan mukaan ole oikeutta tulla komission rakennuksiin, elleivät komission toimivaltaiset yksiköt ole pyynnöstä antaneet siihen lupaa. Jos lupa myönnetään, komission henkilöstön on avustettava poliisia tarvittaessa.

                     b)

                     Yksityiskohtaiset edellytykset isäntämaiden edustajien pääsylle voidaan vahvistaa erillisissä sopimuksissa.

                     c)

                     Aseistautuneilla henkilöillä ei ole pääsyä komission rakennuksiin, ellei komission turvallisuuslinja ole antanut siihen kirjallista ennakkolupaa.

                     d)

                     Komission rakennuksiin ei saa päästää eläimiä lukuun ottamatta koiria, joita käytetään komission tilojen tarkastamiseen komission turvallisuuslinjan pyynnöstä, komission tilojen vartioimiseen käytettäviä partiokoiria, sokeain opaskoiria ja kuulokoiria.

                     e)

                     Komission rakennuksissa ei saa ilman viestinnästä vastaavan komission yksikön ja turvallisuuslinjan ennakkolupaa valokuvata tai tallentaa kuvaa tai ääntä muutoin kuin virantoimituksen edellyttämissä tilanteissa.

               4.6   Pääsy pysäköintihalleihin ja pysäköintialueille

                     a)

                     Vain kuljettajat, joilla on voimassa oleva ajoneuvon kulkulupa ja voimassa oleva henkilöstökortti, kulkukortti tai kulkulupa, voivat tuoda auton komission pysäköintihalleihin tai pysäköintialueille. Kaikilla muillakin auton matkustajilla on oltava voimassa oleva kulkulupa komission rakennuksiin. Henkilöstö- ja kulkukortit on näytettävä pyynnöstä päivystävälle vartijalle tai komission turvallisuuslinjan henkilökunnalle.

                     b)

                     Kaikilla ajoneuvoilla, jotka pyrkivät komission pysäköintihalleihin tai pysäköintialueille, lukuun ottamatta asianmukaisesti merkittyjä komission virka-autoja, on oltava voimassa oleva ajoneuvon kulkulupa selvästi näkyvillä koko ajan auton ollessa pysäköintihallissa tai pysäköintialueella.

                     c)

                     Komission virkamies voi saada vain yhden ajoneuvon kulkuluvan. Virkamiehen on palautettava lupa, jos hän saa uuden luvan. Uutta lupaa ei myönnetä ennen kuin entinen lupa on palautettu. Jos lupa katoaa tai varastetaan, komission turvallisuuslinjalle on tehtävä asiasta virallinen ilmoitus.

                     d)

                     Ajoneuvoa voi pitää komission pysäköintihallissa tai pysäköintialueella virka-ajan ulkopuolella vain, jos asianomainen komission virkamies on matkalla. Tähän on saatava ennakkolupa komission turvallisuuslinjalta.

                     e)

                     Komission turvallisuuslinja voi estää pääsyn komission pysäköintihalleihin tai pysäköintialueille turvallisuussyistä, jos poikkeukselliset olosuhteet sitä edellyttävät.

                     f)

                     Kiireellisiin ja poikkeuksellisiin toimenpiteisiin saatetaan ryhtyä pysäköintihalleihin, pysäköintialueille tai komission tilojen välittömään läheisyyteen pysäköityjen ajoneuvojen turvallisuuden varmistamiseksi.

               4.7   Postin jakelu

                     a)

                     Kaikki ulkopuolelta saapuva posti, myös postipaketit, ohjataan komission postin vastaanottokeskusten kautta. Tarvittaessa epätavalliselle ja/tai epäilyttävälle postille tehdään tarkempia turvatarkastuksia.

                     b)

                     Mitään ulkopuolista postia ei saa tuoda suoraan komission rakennuksiin, ellei siitä ole ilmoitettu komission turvallisuuslinjalle, joka on asian hyväksynyt.

               4.8   Arvoesineet

         Komission henkilöstön, jonka hallussa on komission omaisuutta, on ryhdyttävä tarvittaviin varotoimiin omaisuuden asianmukaisen käytön ja säilytyksen varmistamiseksi ja sen vahingoittumisen, katoamisen tai luvattoman käytön estämiseksi.
         4.9   Turvallisuus komission tilojen läheisyydessä

                     a)

                     Komission rakennuksissa työskentelevien henkilöiden on ilmoitettava turvallisuuslinjalle, jos joku yrittää päästä luvattomasti komission rakennuksiin. Heidän on ilmoitettava komission turvallisuuslinjalle välittömästi komission rakennusten läheisyydessä olevista epäilyttävistä ajoneuvoista tai esineistä.

                     b)

                     Komission tiloissa työskentelevien henkilöiden on poistuessaan illalla, ennen viikonloppua ja lomia varmistettava erityisen huolellisesti, että ikkunat ovat kiinni ja, tarvittaessa, että ovet on suljettu ja valot sammutettu.

                     c)

                     Kun komission turvallisuuslinja saa tiedon tapahtumista, jotka saattavat vaikuttaa turvallisuuteen, tai välikohtauksista komission rakennusten ulkopuolella tai läheisyydessä, se ryhtyy välittömästi tarvittaviin turvatoimiin henkilöiden tai ajoneuvojen luvattoman pääsyn estämiseksi. Tarvittaessa komission turvallisuuslinja ottaa yhteyttä isäntämaan turvallisuus- tai pelastuspalveluun.

               4.10   Turvallisuus komission tiloissa

         Komission turvallisuuslinja määrittelee turvallisuusvaatimukset, joita kaikkien on noudatettava komission tiloissa.
         4.11   Komission turvallisuuslinjan toimet vaaratilanteissa

                     a)

                     Komission turvallisuuslinjassa on työterveydestä ja -turvallisuudesta vastaava yksikkö, joka huolehtii työterveys- ja työturvallisuusasioista.

                     b)

                     Komission turvallisuuslinja pitää yllä sisäistä hälytyspuhelinlinjaa. Tarvittaessa hälytetään paikalle isäntämaan palokunta ja/tai ensiapuhenkilöstö käytössä olevien hätätilanneohjeiden mukaisesti.

                     c)

                     Kun komission turvallisuuslinjalle ilmoitetaan hätätapauksesta eli esimerkiksi vakavasta terveysuhasta, tulipalosta, kaasuvuodosta, sähkökatkoksesta, tulvasta tai vakavista rakenneongelmista jossakin komission rakennuksessa, komission turvallisuuslinja varoittaa rakennuksessa toimivien yksiköiden työntekijöitä ja teknistä yksikköä.

                     d)

                     Tarvittaessa komission turvallisuuslinja ryhtyy tarvittaviin toimiin komission rakennuksissa olevien henkilöiden evakuoimiseksi.

                     e)

                     Vakavissa loukkaantumistapauksissa kuka tahansa henkilöstön jäsen voi soittaa isäntämaan ensiapupalveluun. Pelastuspalveluun soittaneen henkilön pitää ilmoittaa asiasta välittömästi komission turvallisuuslinjalle. Komission turvallisuuslinja varmistaa tarvittavin toimin, että komission rakennusta ei jätetä vartioimatta.

               4.12   Toimet komission toimitilojen ulkopuolella pidettävän mielenosoituksen yhteydessä

                     a)

                     Jos komission toimitilojen välittömässä läheisyydessä pidetään mielenosoitus, vastaanotto- ja pysäköintialueiden henkilöstön on ilmoitettava asiasta komission turvallisuuslinjalle, joka ryhtyy suojatoimiin ja antaa määräyksiä rakennuksen turvallisuuden varmistamiseksi.

                     b)

                     Jos on viitteitä siitä, että komission tiloihin todennäköisesti hyökätään, komission turvallisuuslinja antaa erityismääräyksiä kaikille komission yksiköille ja työntekijöille, joita asia koskee. Komission turvallisuuslinja ryhtyy uhan luonteesta riippuen tarvittaviin toimiin ongelman ratkaisemiseksi ja ottaa käyttöön valmiustilajärjestelmän täytäntöönpanoa koskevista yksityiskohtaisista säännöistä annetussa komission päätöksessä vahvistetut toimenpiteet.

               4.13   Komission tiloihin tunkeutuminen

                     a)

                     Kaikkien henkilöiden, joilla on oikeus oleskella komission tiloissa, on kannettava mukanaan näkyvästi esillä henkilöstökorttia tai voimassa olevaa kulkulupaa. Henkilöitä, joilla ei ole henkilöstökorttia tai voimassa olevaa kulkulupaa, voidaan vaatia poistumaan komission tiloista välittömästi kulunvalvonnasta vastaavan henkilöstön tai komission turvallisuuslinjan asianmukaisesti nimittämän virkamiehen käskystä.

                     b)

                     Jos komission tiloihin yritetään tunkeutua laittomasti, komission virkamiesten on suljettava ensin toimistot, kassakaapit ja lukot, mikäli he eivät itse ole fyysisesti vaarassa. Heidän on ilmoitettava välikohtauksesta välittömästi komission turvallisuuslinjalle. Kun komission turvallisuuslinja saa tiedon tapahtumasta, se antaa ohjeet siitä, miten toimitaan ja mille yksiköille asiasta on ilmoitettava.

                     c)

                     Komission turvallisuuslinja ryhtyy tarvittaviin toimiin ongelman ratkaisemiseksi ja ottaa käyttöön valmiustilajärjestelmän täytäntöönpanoa koskevista yksityiskohtaisista säännöistä annetussa komission päätöksessä vahvistetut toimenpiteet.

               4.14   Epäilyttävien henkilöiden läsnäolo komission tiloissa

                     a)

                     Komission tiloissa työskentelevien henkilöiden ja komission omaisuuden suojelemiseksi kaikkien komission henkilöstön jäsenten on ilmoitettava henkilöistä, jotka käyttäytyvät omituisesti tai epäilyttävästi. Komission henkilöstöllä on velvollisuus ilmoittaa tällaisista henkilöistä komission turvallisuuslinjalle.

                     b)

                     Komission turvallisuuslinjalle on ilmoitettava välittömästi kaikista komission tiloissa olevista epäilyttävistä tai luvattomista henkilöistä. Komission turvallisuuslinja antaa aina viipymättä ohjeet siitä, miten toimitaan ja mille yksiköille asiasta on ilmoitettava..

               4.15   Pommiuhka

                     a)

                     Jos komission tiloissa työskentelevä henkilö saa pommiuhkauksen, hänen on ilmoitettava siitä välittömästi komission turvallisuuslinjalle. Komission turvallisuuslinja yrittää saada mahdollisimman paljon tietoa puhelimessa olevalta henkilöltä tai jätetystä viestistä.

                     b)

                     Komission turvallisuuslinja antaa kaikkina vuorokauden aikoina ohjeet siitä, miten toimitaan ja mille yksiköille asiasta on ilmoitettava, ja järjestää tarvittaessa evakuoinnin.

               4.16   Epäilyttävät paketit tai muut esineet

                     a)

                     Komission virkamiehen tai henkilöstön jäsenen on ilmoitettava komission turvallisuuslinjalle välittömästi epäilyttävistä paketeista tai muista esineistä. Kun pakettia tai muuta esinettä pidetään epäilyttävänä, joko komission turvallisuuslinja tai työterveydestä ja -turvallisuudesta vastaava paikallinen komission yksikkö rajaa sen ympärille riittävän suoja-alueen. Kukaan ei saa millään tavoin käsitellä epäilyttävää pakettia tai esinettä. Langattomien viestimien käyttö on kiellettävä tapahtumapaikan läheisyydessä. Komission turvallisuuslinja toimii edellä kuvatuissa toimissa läheisessä yhteistyössä työterveydestä ja -turvallisuudesta vastaavan paikallisen komission yksikön kanssa.

                     b)

                     Arvioituaan uhan ja tilanteen vakavuuden komission turvallisuuslinja ottaa yhteyttä työterveydestä ja -turvallisuudesta vastaavaan komission yksikköön ja toimivaltaisiin kansallisiin viranomaisiin. Komission turvallisuuslinja vastaa toiminnan koordinoimisesta muiden komission tai isäntämaan yksiköiden kanssa.

               4.17   Todistusaineiston suojaaminen

         Jos komission tiloissa tapahtuu rikkomus tai rikos, tapahtuman silminnäkijöiden on otettava yhteyttä komission turvallisuuslinjaan, joka ryhtyy tarvittaviin toimiin. Silminnäkijät eivät saa koskea mahdolliseen todistusaineistoon.

         Lisäys 2b
         MUISSA KUIN LISÄYKSEN 2A PIIRIIN KUULUVISSA MAISSA SIJAITSEVISSA EUROOPAN KOMISSION TOIMITILOISSA SOVELLETTAVAT PERUSTURVATOIMET
         Johdanto
         Euroopan unionin ulkopuolella perusturvatoimet toteutetaan ja niihin liittyvät yksityiskohtaiset ohjeet annetaan Euroopan komission lähetystön päällikön alaisuudessa. Ulkosuhteiden pääosaston pääjohtaja pitää komission turvallisuuslinjan johtajan koko ajan ajan tasalla.
         Jos Euroopan komission lähetystö sijaitsee jonkin jäsenvaltion tai kansainvälisen järjestön diplomaattikompleksissa, Euroopan komission ja jäsenvaltion, isäntämaan tai järjestön välisessä yhteisymmärryspöytäkirjassa vahvistetaan vähintään tätä päätöstä vastaavat turvallisuussäännöt.
         1.   Soveltamisala
         Näitä perusturvatoimia sovelletaan yleisesti. Niillä varmistetaan riittävä turvataso tilanteessa, jossa uhkia ei esiinny tavanomaista enempää. Tilannetta kuvataan värikoodilla VALKOINEN. Ne ovat komission tiloissa sovellettavien turvatoimien perusta.
         Tarvittaessa perusturvatoimia mukautetaan paikallisen tilanteen mukaan.
         2.   Yhteydenpito komission lähetystön ulkopuolelle

                     a)

                     Komission lähetystön päällikkö luo mahdollisuuksien mukaan turvallisuuskysymyksissä säännölliset yhteydet isäntämaan viranomaisiin ja ylläpitää niitä. Tarvittaessa voidaan järjestää koordinointikokouksia.

                     b)

                     Komission lähetystön päällikkö nimittää yhteyshenkilöt muiden jäsenvaltioiden suurlähetystöihin erityisesti turvatoimiin liittyvien, kumpaakin osapuolta kiinnostavien tietojen säännöllistä vaihtamista varten. Tarvittaessa voidaan järjestää koordinointikokouksia.

                     c)

                     Tarvittaessa yhteyksiä voidaan luoda myös paikan päällä toimiviin kansainvälisiin järjestöihin.

               3.   Yhteydenpito komission lähetystön sisällä
         Komission lähetystön päällikkö tiedottaa kaikille uusille työntekijöille, myös väliaikaiselle henkilöstölle, komennuksella oleville kansallisille asiantuntijoille ja sopimussuhteisille toimihenkilöille, lähetystön tiloissa noudatettavista perusturvatoimista. Tiedotuksen avulla korostetaan komission virkamiesten henkilökohtaista vastuuta ainakin seuraavissa asioissa: pääsy komission rakennuksiin, vierailijat, kokousjärjestelyihin liittyvät säännöt, postijärjestelmän käyttö, sähköpostin käyttö, puhelinviestinnän turvallisuusnäkökohdat sekä EU:n turvaluokitellun tiedon käsittely ja käyttö.
         4.   Fyysinen suojaus / kulunvalvonta
         4.1   Kulunvalvonnan periaatteet

                     a)

                     Komission lähetystön tiloihin saa päästää vain henkilöitä, joilla on ”tarve päästä sisään”. Komission lähetystön päällikkö vahvistaa läheisessä yhteistyössä ulkosuhteiden pääosaston kanssa toimintaperiaatteet, joiden mukaisesti pääsyä komission lähetystön rakennuksiin valvotaan.

                     b)

                     Kaikilla komission lähetystön rakennukseen saapuvilla henkilöillä on oltava voimassa oleva komission turvallisuuslinjan myöntämä komission kulkulupa tai komission lähetystön päällikön turvallisuuslinjan vahvistamien sääntöjen ja vaatimusten mukaisesti myöntämä kulkulupa. Kaikkien komission rakennuksiin saapuvien henkilöiden on noudatettava komission lähetystön päällikön antamia turvallisuusohjeita.

                     c)

                     Komission lähetystön rakennuksissa ja tiloissa oleskelevilla henkilöillä on oltava voimassa oleva kulkulupa jatkuvasti näkyvillä.

               4.2   Hyväksyttävät kulkuluvat

                     a)

                     Komission virkamiehille eli Euroopan yhteisöjen virkamiesten henkilöstösääntöjen alaiselle tai muuhun Euroopan yhteisöjen henkilöstöön ja komennuksella oleviin kansallisiin asiantuntijoihin sovellettavien palvelussuhteen ehtojen alaisille henkilöille sekä tarvittaessa myös muiden toimielinten, virastojen ja laitosten lähetystön tiloihin sijoitetulle henkilöstölle myönnetään henkilöstökortti.

                     b)

                     Muille henkilöstön jäsenille, joiden on päästävä lähetystörakennuksiin komission yksiköiden kanssa tehtyihin sopimuksiin liittyvien velvoitteiden täyttämiseksi, myönnetään kulkukortti. Määräaikaisessa työsuhteessa olevan henkilöstön korttien voimassaoloaika päättyy samaan aikaan kuin sopimus. Kulkukortin voimassaoloaika ei missään tapauksessa voi jatkua yli seuraavan vuodenvaihteen.

                     c)

                     Komission lähetystön päällikkö myöntää perustelluista syistä kulkulupia, jotka oikeuttavat pääsyyn lähetystörakennuksiin.

                     d)

                        Vierailijoiden kulkuluvat ja tavaran- tai palveluntoimittajien kulkuluvat myönnetään vierailijoille väliaikaisesti komission lähetystörakennuksen vastaanottopisteessä henkilötodistusten esittämisen jälkeen.

                     e)

                        Komission lähetystön virkamiesten perheenjäseniä, jotka haluavat päästä hallintotiloihin, kohdellaan samoin kuin vierailijoita.

                     f)

                     Vain henkilöstökortin haltijat voivat kutsua vierailijoita lähetystörakennuksiin.

                     g)

                     Henkilöstökortit ja kulkuluvat ovat komission omaisuutta, ja ne on palautettava komission lähetystön päällikölle pyydettäessä. Yksiköt, jotka ovat myöntäneet voimassa olevia kulkulupia, vastaavat siitä, että lupa palautetaan joko sopimuksen päättyessä tai kun luvan myöntämisperuste ei enää ole pätevä.

               4.3   Komission tiloihin saapuvat vierailijat

                     a)

                     Komission lähetystön hallintotiloihin saapuvien yksittäisten vierailijoiden mukana on oltava komission henkilöstökortin haltija. Hallintotiloilla tarkoitetaan niitä lähetystörakennusten osia, jotka eivät ole yleisessä käytössä ja jotka liittyvät lähetystön toimintaan. Vierailijat tullaan hakemaan vastaanottoalueelta ja heidät saatetaan vierailun päätyttyä takaisin vastaanottoon. Yksittäiset vierailijat eivät saa liikkua komission lähetystön tiloissa yksin.

                     b)

                     Komission lähetystön päällikkö järjestää tilaisuuskohtaisten vierailijakorttien jakamisen kokouksiin ja tilaisuuksiin osallistuville vierailijoille tapahtumapaikan vastaanottoalueella. Osallistujien on pidettävä vierailijakortit näkyvillä oleskellessaan komission lähetystön rakennuksessa, jossa tilaisuus pidetään.

                     c)

                        Tavaran- ja palveluntoimittajille myönnetään kulkulupa vain tietystä syystä, ja he saavat tilapäisen kulkuluvan henkilötodistuksen tarkastamisen jälkeen. Pääsy komission lähetystön rakennuksiin edellyttää aina vierailijoiden saapumista ja rekisteröintiä koskevien menettelyjen noudattamista.

                     d)

                     Pääsyä komission tiloihin valvotaan poikkeuksetta, mahdollisuuksien mukaan myös evakuoitaessa rakennusta tai hätätilanteessa.

                     e)

                     Komission lähetystön päällikkö päättää lähetystön aukioloajoista. Komission lähetystöön edellä mainittujen aukioloaikojen ulkopuolella sekä viikonloppuisin ja lomien aikana saapuvien komission henkilöstökortin haltijoiden on kirjauduttava rakennuksen sisäänkäynnin yhteydessä olevaan rekisteriin.

                     f)

                     Kaikkien vierailijoiden on kirjauduttava lähetystön vastaanottoon. Heidän on rekisteriin kirjautumisen lisäksi näytettävä voimassa oleva lupa, joka oikeuttaa pääsyyn lähetystörakennukseen.

                     g)

                     Komission lähetystörakennukseen tavaraa toimittavien henkilöiden on esitettävä tavaraluettelo, josta käy ilmi toimituksen syy. Tämän menettelyn laiminlyönnistä on ilmoitettava viipymättä ulkosuhteiden pääosastolle.

                     h)

                     Komission rakennuksiin saapuvat vierailijat ja heidän henkilökohtaiset tavaransa voidaan tarkastaa, esimerkiksi suorittamalla ruumiintarkastus tai tarkastamalla laukun sisältö.

               4.4   VIP-vierailut

         Komission lähetystön päällikkö on vastuussa kaikkien komission lähetystön tiloissa tai niiden yhteydessä olevilla alueilla pidettävien virallisten vierailujen turvajärjestelyistä.
         4.5   Rajoitettu pääsy komission lähetystörakennuksiin

                     a)

                     Euroopan komission lähetystön tiloihin pääsyä säännellään seuraavilla asiakirjoilla:

                                 —

                                 Wienin yleissopimus diplomaattisista suhteista ja valinnaiset pöytäkirjat, tehty 18. huhtikuuta 1961

                                 —

                                 Euroopan talousyhteisön perustamissopimus ja erityisesti sen 218 artiklan nojalla annetut säännökset, pöytäkirja Euroopan yhteisöjen erioikeuksista ja vapauksista ja erityisesti sen 1 ja 19 artikla, ja komission päätös C (1998) 2528/1, tehty 12. elokuuta 1998, komission toimitilojen, rakennusten ja arkistojen loukkaamattomuuden kumoamisesta vastaavan viranomaisen nimittämisestä,

                                 —

                                 Euroopan komission tekemät lähetystöjen perustamista koskevat sopimukset yhteisön ulkopuolisten maiden kanssa.

                     b)

                     Isäntämaan edustajien pääsyyn liittyvistä yksityiskohtaisista seikoista voidaan sopia erityisissä sopimuksissa, joiden mukaan isäntämaan pelastuspalvelun yksiköt saavat tulla komission lähetystön tiloihin välittömiä toimia edellyttävissä henkilöstön terveyttä uhkaavissa vaaratilanteissa, ellei lähetystön päällikkö sitä estä. Ulkosuhteiden pääosaston pääjohtajalle ilmoitetaan tällaisista toimenpiteistä välittömästi.
                     Isäntämaan poliisilla ei ole oikeutta tulla komission lähetystön tiloihin muutoin kuin lähetystön päällikön pyynnöstä. Jos pääsyoikeus myönnetään, lähetystön henkilöstön on avustettava poliisia tarvittaessa.

                     c)

                     Aseistautuneilla henkilöillä ei ole pääsyä komission lähetystörakennuksiin ilman lähetystön päällikön antamaa kirjallista lupaa.

                     d)

                     Lähetystörakennuksiin ei saa päästää eläimiä lukuun ottamatta koiria, joita käytetään lähetystötilojen tarkastamiseen, komission tilojen vartioimiseen käytettäviä partiokoiria, sokeain opaskoiria ja kuulokoiria.

                     e)

                     Komission lähetystörakennuksissa ei saa ilman lähetystön päällikön etukäteen antamaa lupaa kuvata, videoida tai nauhoittaa muutoin kuin virantoimituksen edellyttämissä tilanteissa.

               4.6   Pääsy pysäköintihalleihin ja pysäköintialueille

                     a)

                     Vain kuljettajat, joilla on voimassa oleva ajoneuvon kulkulupa ja voimassa oleva henkilöstökortti, kulkukortti tai kulkulupa, voivat tuoda auton komission lähetystön pysäköintihalleihin tai pysäköintialueille. Kaikilla muillakin auton matkustajilla on oltava voimassa oleva lupa tulla lähetystörakennuksiin. Henkilöstö- ja kulkukortit on näytettävä pyydettäessä.

                     b)

                     Kaikilla ajoneuvoilla, jotka pyrkivät komission pysäköintihalleihin tai pysäköintialueille, lukuun ottamatta asianmukaisesti merkittyjä komission virka-autoja, on oltava voimassa oleva ajoneuvon kulkulupa selvästi näkyvillä sekä rakennukseen saavuttaessa että koko sen ajan, jonka ajoneuvo on pysäköitynä.

                     c)

                     Komission virkamiehelle voidaan antaa vain yksi ajoneuvon kulkulupa. Virkamiehen on palautettava lupa, jos hän saa uuden luvan. Uutta lupaa ei myönnetä ennen kuin entinen lupa on palautettu. Jos lupa katoaa tai varastetaan, asiasta on tehtävä virallinen ilmoitus komission lähetystön päällikölle.

                     d)

                     Komission lähetystön päällikkö voi turvallisuussyistä kieltää pääsyn lähetystön pysäköintihalleihin tai pysäköintialueille.

                     e)

                     Kiireellisiin ja poikkeuksellisiin toimenpiteisiin saatetaan ryhtyä pysäköintihalleihin, pysäköintialueille tai komission lähetystön välittömään läheisyyteen pysäköityjen ajoneuvojen turvallisuuden varmistamiseksi.

               4.7   Postin jakelu

                     a)

                     Kaikelle ulkopuolelta saapuvalle tavallisuudesta poikkeavalle tai epäilyttävälle postille diplomaattipostia lukuun ottamatta tehdään ylimääräinen turvatarkastus.

                     b)

                     Ulkopuolista postia ei saa tuoda suoraan komission lähetystörakennuksessa olevalle vastaanottajalle, ellei siitä ole ilmoitettu lähetystön päällikölle, joka on asian hyväksynyt.

               4.8   Arvoesineet

         Komission lähetystön henkilöstön, jonka hallussa on komission omaisuutta, on ryhdyttävä tarvittaviin varotoimiin omaisuuden asianmukaisen käytön ja säilytyksen varmistamiseksi ja sen vahingoittumisen, katoamisen tai luvattoman käytön estämiseksi.
         4.9   Turvallisuus komission lähetystötilojen läheisyydessä

                     a)

                     Komission lähetystörakennuksessa työskentelevien henkilöiden on ilmoitettava henkilöistä, jotka tarkkailevat lähetystörakennusta tai yrittävät päästä luvattomasti sisään. Heidän on ilmoitettava lähetystön päällikölle välittömästi komission lähetystön rakennusten läheisyydessä olevista epäilyttävistä ajoneuvoista, esineistä tai henkilöistä.

                     b)

                     Lähetystön tiloissa työskentelevien henkilöiden on poistuessaan lähetystön tiloista illalla, ennen viikonloppua ja lomia varmistettava erityisen huolellisesti, että ikkunat ovat kiinni ja, tarvittaessa, että ovet on suljettu ja valot sammutettu.

                     c)

                     Kun ulkosuhteiden pääosaston pääjohtaja saa tiedon tapahtumista, jotka saattavat vaikuttaa turvallisuuteen, tai välikohtauksista komission lähetystön ulkopuolella tai läheisyydessä, hän ilmoittaa asiasta välittömästi lähetystön päällikölle, joka ryhtyy välittömästi tarvittaviin turvatoimiin henkilöiden tai ajoneuvojen luvattoman pääsyn estämiseksi. Tarvittaessa hän ottaa yhteyttä isäntämaan viranomaisiin.

               4.10   Turvallisuus komission lähetystön tiloissa

         Komission lähetystön päällikkö määrittelee turvajärjestelyihin liittyvät vaatimukset, tehtävät ja ohjeet, joita sovelletaan kaikkiin henkilöihin lähetystörakennuksissa ja sitä ympäröivillä alueilla.
         4.11   Komission lähetystön päällikön toimet vaaratilanteissa

                     a)

                     Vakavissa loukkaantumistapauksissa kuka tahansa henkilöstön jäsen voi soittaa paikalliseen ensiapupalveluun.

                     b)

                     Tarvittaviin toimiin on ryhdyttävä sen varmistamiseksi, että lähetystörakennus ei jää vartioimatta.

               4.12   Toimet komission lähetystön toimitilojen ulkopuolella pidettävän mielenosoituksen yhteydessä

                     a)

                     Jos komission lähetystötilojen välittömässä läheisyydessä pidetään mielenosoitus, vastaanotto- ja pysäköintialueiden henkilöstön on ilmoitettava asiasta lähetystön päällikölle, joka ryhtyy suojatoimiin ja antaa määräyksiä rakennuksen turvallisuuden varmistamiseksi.

                     b)

                     Tilanteissa, joissa hyökkäys lähetystötiloihin on todennäköinen, lähetystön päällikkö antaa erityismääräyksiä kaikille yksiköille ja lähetystön työntekijöille, joita asia koskee, ja ilmoittaa asiasta välittömästi ulkosuhteiden pääosastolle, joka puolestaan ilmoittaa asiasta komission turvallisuuslinjan johtajalle. Tarvittaviin toimiin ryhdytään uhan luonteesta riippuen.

               4.13   Komission lähetystötiloihin tunkeutuminen

                     a)

                     Kaikkien henkilöiden, joilla on oikeus oleskella lähetystön tiloissa, on kannettava mukanaan näkyvästi esillä henkilöstökorttia tai voimassa olevaa kulkulupaa. Henkilöitä, joilla ei ole henkilöstökorttia tai voimassa olevaa kulkulupaa, voidaan vaatia poistumaan lähetystön tiloista välittömästi kulunvalvonnasta vastaavan henkilöstön tai lähetystön päällikön asianmukaisesti nimittämän virkamiehen käskystä.

                     b)

                     Jos komission lähetystön tiloihin yritetään tunkeutua laittomasti, lähetystön virkamiesten on suljettava ensin toimistot, kassakaapit ja lukot, mikäli he eivät itse ole fyysisesti vaarassa. Heidän on ilmoitettava asiasta välittömästi ulkosuhteiden pääosaston pääjohtajalle ja pyydettävä ohjeet siitä, miten toimitaan ja mille yksiköille asiasta on ilmoitettava.

                     c)

                     Ulkosuhteiden pääosaston pääjohtaja ryhtyy tarvittaviin toimiin yhdessä komission turvallisuuslinjan johtajan kanssa ongelman ratkaisemiseksi. Hän voi ottaa yhteyttä isäntämaan viranomaisiin, myös poliisiin, avun saamiseksi.

               4.14   Epäilyttävien henkilöiden läsnäolo komission lähetystön tiloissa

                     a)

                     Komission lähetystön tiloissa työskentelevien henkilöiden ja komission omaisuuden suojelemiseksi kaikkien lähetystön henkilöstön jäsenten on ilmoitettava henkilöistä, jotka käyttäytyvät omituisesti tai epäilyttävästi. Lähetystön henkilöstöllä on velvollisuus ilmoittaa tällaisista henkilöistä lähetystön päällikölle.

                     b)

                     Komission lähetystön päällikölle ilmoitetaan välittömästi kaikista epäilyttävistä tai luvattomista tunkeutumisista komission rakennuksiin. Ulkosuhteiden pääosaston pääjohtaja antaa aina viipymättä ohjeet siitä, miten toimitaan ja mille yksiköille asiasta on ilmoitettava.

               4.15   Pommiuhka

                     a)

                     Jos komission lähetystön tiloissa työskentelevä henkilö saa pommiuhkauksen, hänen on ilmoitettava siitä välittömästi ulkosuhteiden pääosaston pääjohtajalle. Tämä yrittää saada mahdollisimman paljon tietoa puhelimessa olevalta henkilöltä tai jätetystä viestistä.

                     b)

                     Ulkosuhteiden pääosaston pääjohtaja antaa ohjeet siitä, miten toimitaan, ja ilmoittaa asiasta viipymättä ulkosuhteista vastaavalle komission jäsenelle, joka puolestaan ilmoittaa turvallisuusasioista vastaavalle komission jäsenelle.

                     c)

                     Komission lähetystön päällikkö voi päättää isäntämaan toimivaltaisten viranomaisten (esim. pelastuspalvelun) pyynnöstä evakuoida lähetystörakennuksen. Ulkosuhteiden pääosaston pääjohtaja pidetään koko ajan ajan tasalla.

               4.16   Epäilyttävät paketit tai muut esineet

                     a)

                     Komission lähetystön virkamiehen tai henkilöstön jäsenen on ilmoitettava välittömästi lähetystön päällikölle epäilyttävästä paketista tai muusta esineestä. Epäilyttävän paketin tai muun epäilyttävän esineen ympärille rajataan riittävä suoja-alue. Kukaan ei saa millään tavoin käsitellä epäilyttävää pakettia tai esinettä. Langattomien viestimien käyttö on kiellettävä tapahtumapaikan läheisyydessä.

                     b)

                     Arvioituaan uhan ja tilanteen vakavuuden lähetystön päällikkö ottaa yhteyttä isäntämaan viranomaisiin.

               4.17   Todistusaineiston suojaaminen

         Jos komission lähetystön tiloissa tapahtuu rikkomus tai rikos, tapahtuman silminnäkijöiden on otettava yhteyttä lähetystön päällikköön, joka ryhtyy tarvittaviin toimiin. Silminnäkijät eivät saa koskea mahdolliseen todistusaineistoon.


title: 2006/892/EY: Komission päätös, tehty 5 päivänä joulukuuta 2006 , päätösten 2006/7/EY, 2006/265/EY ja 2006/533/EY muuttamisesta niiden soveltamisajan pidentämisen osalta (tiedoksiannettu numerolla K(2006) 5860)   (ETA:n kannalta merkityksellinen teksti)

text:
               8.12.2006

               FI

               Euroopan unionin virallinen lehti

               L 343/99

      KOMISSION PÄÄTÖS,
   tehty 5 päivänä joulukuuta 2006,
   päätösten 2006/7/EY, 2006/265/EY ja 2006/533/EY muuttamisesta niiden soveltamisajan pidentämisen osalta
   (tiedoksiannettu numerolla K(2006) 5860)
   (ETA:n kannalta merkityksellinen teksti)
   (2006/892/EY)
   EUROOPAN YHTEISÖJEN KOMISSIO, joka
   ottaa huomioon Euroopan yhteisön perustamissopimuksen,
   ottaa huomioon kolmansista maista yhteisöön tuotavien eläinten eläinlääkintätarkastusten järjestämistä koskevista periaatteista ja direktiivien 89/662/ETY, 90/425/ETY ja 90/675/ETY muuttamisesta 15 päivänä heinäkuuta 1991 annetun neuvoston direktiivin 91/496/ETY (1) ja erityisesti sen 18 artiklan 7 kohdan,
   ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY (2) ja erityisesti sen 22 artiklan 6 kohdan
   sekä katsoo seuraavaa:

               (1)

               Komissio ryhtyi useisiin lintuinfluenssaa koskeviin suojatoimenpiteisiin sen jälkeen, kun erittäin patogeenisen H5N1-viruskannan aiheuttama lintuinfluenssan taudinpurkaus ilmeni Kaakkois-Aasiassa joulukuussa 2003. Näitä toimenpiteitä olivat etenkin sulkien ja höyhenien tuontiin eräistä kolmansista maista liittyvistä tietyistä suojatoimenpiteistä 9 päivänä tammikuuta 2006 tehty komission päätös 2006/7/EY (3), erittäin patogeenisen lintuinfluenssan epäiltyyn esiintymiseen Sveitsissä liittyvistä tietyistä suojatoimenpiteistä 31 päivänä maaliskuuta 2006 tehty komission päätös 2006/265/EY (4) sekä erittäin patogeenisen lintuinfluenssan esiintymiseen Kroatiassa liittyvistä tietyistä väliaikaisista suojatoimenpiteistä 28 päivänä heinäkuuta 2006 tehty komission päätös 2006/533/EY (5).

               (2)

               Päätöksen 2006/7/EY hyväksymisen jälkeen komissio on tarkistanut voimassa olevia pysyviä yhteisön toimenpiteitä, jotka koskevat sulkien ja höyhenien tuontia, ja erityisesti niitä säännöksiä, jotka koskevat käsittelemättömien sulkien ja höyhenien tuontiin liittyviä vaatimuksia ja joista säädetään muiden kuin ihmisravinnoksi tarkoitettujen eläimistä saatavien sivutuotteiden terveyssäännöistä 3 päivänä lokakuuta 2002 annetun Euroopan parlamentin ja neuvoston asetuksen (EY) N:o 1774/2002 (6) liitteessä VIII olevassa VIII luvussa. Tätä lainsäädäntömenettelyä ei kuitenkaan ole vielä saatettu päätökseen.

               (3)

               Päätöksiä 2006/7/EY, 2006/265/EY ja 2006/533/EY sovelletaan 31 päivään joulukuuta 2006. Koska lintuinfluenssaviruksen aasialaista linjaa kuitenkin esiintyy edelleen kolmansissa maissa eikä yhteisöön kohdistuva uhka näin ollen ole pienentynyt, on aiheellista jatkaa kyseisten päätösten soveltamista 30 päivään kesäkuuta 2007.

               (4)

               Komission päätökset 2006/115/EY (7) ja 2006/135/EY (8) on kumottu ja korvattu komission päätöksillä 2006/563/EY (9) ja 2006/415/EY (10). Kroatia ja Sveitsi ovat ilmoittaneet komissiolle, että kyseisten maiden toimivaltaiset viranomaiset soveltavat nyt vastaavia suojatoimenpiteitä kuin ne, joita jäsenvaltioiden toimivaltaiset viranomaiset soveltavat, kuten päätöksissä 2006/563/EY ja 2006/415/EY säädetään. Sen vuoksi päätösten 2006/265/EY ja 2006/533/EY liitteissä olevat viittaukset olisi saatettava ajan tasalle.

               (5)

               Sen vuoksi päätöksiä 2006/7/EY, 2006/265/EY ja 2006/533/EY olisi muutettava.

               (6)

               Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,

         ON TEHNYT TÄMÄN PÄÄTÖKSEN:
   1 artikla
   Korvataan päätöksen 2006/7/EY 4 artiklassa päivämäärä ”31 päivään joulukuuta 2006” päivämäärällä ”30 päivään kesäkuuta 2007”.
   2 artikla
   Muutetaan päätös 2006/265/EY seuraavasti:

               1)

               Korvataan 3 artiklassa päivämäärä ”31 päivään joulukuuta 2006” päivämäärällä ”30 päivään kesäkuuta 2007”.

               2)

               Korvataan liite tämän päätöksen liitteellä I.

         3 artikla
   Muutetaan päätös 2006/533/EY seuraavasti:

               1)

               Korvataan 5 artiklassa päivämäärä ”31 päivään joulukuuta 2006” päivämäärällä ”30 päivään kesäkuuta 2007”.

               2)

               Korvataan liite tämän päätöksen liitteellä II.

         4 artikla
   Jäsenvaltioiden on viipymättä toteutettava tämän päätöksen noudattamiseksi tarvittavat toimenpiteet ja julkaistava kyseiset toimenpiteet. Niiden on ilmoitettava tästä komissiolle välittömästi.
   5 artikla
   Tämä päätös on osoitettu kaikille jäsenvaltioille.

      Tehty Brysselissä 5 päivänä joulukuuta 2006.

            Komission puolesta

         Markos KYPRIANOU

            Komission jäsen

      (1)  EYVL L 268, 24.9.1991, s. 56. Direktiivi sellaisena kuin se on viimeksi muutettuna vuoden 2003 liittymisasiakirjalla.

      (2)  EYVL L 24, 30.1.1998, s. 9. Direktiivi sellaisena kuin se on viimeksi muutettuna Euroopan parlamentin ja neuvoston asetuksella (EY) N:o 882/2004 (EUVL L 165, 30.4.2004, s. 1, oikaisu EUVL L 191, 28.5.2004, s. 1).

      (3)  EUVL L 5, 10.1.2006, s. 17. Päätös sellaisena kuin se on viimeksi muutettuna päätöksellä 2006/521/EY (EUVL L 205, 27.7.2006, s. 26).

      (4)  EUVL L 95, 4.4.2006, s. 9. Päätös sellaisena kuin se on muutettuna päätöksellä 2006/405/EY (EUVL L 158, 10.6.2006, s. 14).

      (5)  EUVL L 212, 2.8.2006, s. 19.

      (6)  EYVL L 273, 10.10.2002, s. 1. Asetus sellaisena kuin se on viimeksi muutettuna komission asetuksella (EY) N:o 208/2006 (EUVL L 36, 8.2.2006, s. 25).

      (7)  EUVL L 48, 18.2.2006, s. 28. Päätös sellaisena kuin se on muutettuna päätöksellä 2006/277/EY (EUVL L 103, 12.4.2006, s. 29).

      (8)  EUVL L 52, 23.2.2006, s. 41. Päätös sellaisena kuin se on viimeksi muutettuna päätöksellä 2006/384/EY (EUVL L 148, 2.6.2006, s. 53).

      (9)  EUVL L 222, 15.8.2006, s. 11.

      (10)  EUVL L 164, 16.6.2006, s. 51. Päätös sellaisena kuin se on muutettuna päätöksellä 2006/506/EY (EUVL L 199, 21.7.2006, s. 36).

      LIITE I

            ”LIITE
            Edellä olevassa 1 artiklan 1 kohdassa tarkoitetut Sveitsin alueen osat:

                        Maan ISO-koodi

                        Maan nimi

                        Alueen osa

                        CH

                        Sveitsi

                        Sveitsissä: kaikki Sveitsin alueen osat, joilla Sveitsin viranomaiset ovat virallisesti soveltaneet rajoituksia, jotka vastaavat komission päätöksissä 2006/415/EY ja 2006/563/EY säädettyjä rajoituksia.”

      LIITE II

            ”LIITE
            Edellä olevassa 1 artiklassa tarkoitetut Kroatian alueen osat

                        Maan ISO-koodi

                        Maan nimi

                        Alueen osa

                        HR

                        Kroatia

                        Kroatiassa: kaikki Kroatian alueen osat, joiden osalta Kroatian toimivaltaiset viranomaiset virallisesti soveltavat vastaavia suojatoimenpiteitä kuin ne, jotka vahvistetaan komission päätöksessä 2006/563/EY.”


title: 2014/259/YUTP: Poliittisten ja turvallisuusasioiden komitean päätös EUCAP Sahel Niger/2/2014, annettu 6 päivänä toukokuuta 2014 , Euroopan unionin Nigerissä toteuttaman YTPP-operaation (EUCAP Sahel Niger) johtajan nimittämisestä

text:
               9.5.2014

               FI

               Euroopan unionin virallinen lehti

               L 136/26

         POLIITTISTEN JA TURVALLISUUSASIOIDEN KOMITEAN PÄÄTÖS
   EUCAP SAHEL NIGER/2/2014,
   annettu 6 päivänä toukokuuta 2014, Euroopan unionin Nigerissä toteuttaman YTPP-operaation (EUCAP Sahel Niger) johtajan nimittämisestä
   (2014/259/YUTP)
   POLIITTISTEN JA TURVALLISUUSASIOIDEN KOMITEA, joka
   ottaa huomioon Euroopan unionista tehdyn sopimuksen ja erityisesti sen 38 artiklan kolmannen kohdan,
   ottaa huomioon Euroopan unionin YTPP-operaatiosta Nigerissä (EUCAP Sahel Niger) 16 päivänä heinäkuuta 2012 annetun neuvoston päätöksen 2012/392/YUTP (1), ja erityisesti sen 9 artiklan 1 kohdan,
   sekä katsoo seuraavaa:

               (1)

               Neuvoston päätöksessä 2012/392/YUTP valtuutetaan poliittisten ja turvallisuusasioiden komitea (PTK) tekemään Euroopan unionista tehdyn sopimuksen 38 artiklan mukaisesti asiaankuuluvat Euroopan unionin Nigerissä toteutettavan YTPP-operaation (EUCAP Sahel Niger) poliittista valvontaa ja strategista johtoa koskevat päätökset, mukaan lukien päätös operaation johtajan nimittämisestä.

               (2)

               PTK nimitti 12 päivänä marraskuuta 2013 tekemällään päätöksellä EUCAP Sahel Niger/2/2013 (2) Filip DE CEUNINCKin EUCAP Sahel Nigerin operaation johtajaksi väliaikaisesti 1 päivästä marraskuuta 201331 päivään joulukuuta 2013. Hänen toimeksiantoaan jatkettiin 14 päivänä tammikuuta 2014 EUCAP Sahel Nigerin uuden operaation johtajan nimittämiseen asti (3).

               (3)

               Ulkoasioiden ja turvallisuuspolitiikan korkea edustaja on ehdottanut Filip DE CEUNINCKin nimittämistä EUCAP Sahel Nigerin operaation johtajaksi 15 päivään heinäkuuta 2014 asti,

         ON HYVÄKSYNYT TÄMÄN PÄÄTÖKSEN:
   1 artikla
   Nimitetään Filip DE CEUNINCK EUCAP Sahel Nigerin operaation johtajaksi 15 päivään heinäkuuta 2014 asti.
   2 artikla
   Tämä päätös tulee voimaan päivänä, jona se hyväksytään.

      Tehty Brysselissä 6 päivänä toukokuuta 2014.

            Poliittisten ja turvallisuusasioiden komitean puolesta

            Puheenjohtaja

         W. STEVENS

      (1)  EUVL L 187, 17.7.2012, s. 48.

      (2)  EUVL L 305, 15.11.2013, s. 18.

      (3)  Poliittisten ja turvallisuusasioiden komitean päätös EUCAP Sahel Niger/1/2014, annettu 14 päivänä tammikuuta 2014, Euroopan unionin Nigerissä toteuttaman YTPP-operaation (EUCAP Sahel Niger) johtajan toimeksiannon jatkamisesta (EUVL L 14, 18.1.2014, s. 16).


title: 2010/177/: Komission päätös, annettu 23 päivänä maaliskuuta 2010 , päätöksen 2006/109/EY muuttamisesta hyväksymällä kolme tarjousta lisättäväksi hyväksyttyyn yhteiseen hintasitoumukseen tiettyjen Kiinan kansantasavallasta peräisin olevien valukappaleiden tuontia koskevassa polkumyynnin vastaisessa menettelyssä

text:
               24.3.2010

               FI

               Euroopan unionin virallinen lehti

               L 77/55

         KOMISSION PÄÄTÖS,
   annettu 23 päivänä maaliskuuta 2010,
   päätöksen 2006/109/EY muuttamisesta hyväksymällä kolme tarjousta lisättäväksi hyväksyttyyn yhteiseen hintasitoumukseen tiettyjen Kiinan kansantasavallasta peräisin olevien valukappaleiden tuontia koskevassa polkumyynnin vastaisessa menettelyssä
   (2010/177/EU)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’perusasetus’, ja erityisesti sen 8 artiklan ja 11 artiklan 3 kohdan,
   on kuullut neuvoa-antavaa komiteaa,
   sekä katsoo seuraavaa:
   A.   MENETTELY

               (1)

               Neuvosto otti käyttöön asetuksella (EY) N:o 1212/2005 (2), jäljempänä ’lopullista tullia koskeva asetus’, lopullisen polkumyyntitullin tiettyjen Kiinan kansantasavallasta, jäljempänä ’Kiina’, peräisin olevien valukappaleiden tuonnissa. Asetusta on viimeksi muutettu neuvoston asetuksella (EY) N:o 500/2009 (3).

               (2)

               Komissio hyväksyi päätöksellä 2006/109/EY (4) yhteisen hintasitoumuksen, jota Kiinan koneiden ja elektroniikan tuonti- ja vientikauppakamari (China Chamber of Commerce for Import and Export of Machinery and Electronics Products), jäljempänä ’CCCME’, ja 20 yhteistyössä toiminutta kiinalaisyritystä tai yhtymää tarjosivat. Päätöstä muutettiin komission päätöksellä 2008/437/EY (5).

               (3)

               Lopullista tullia koskevassa asetuksessa säädetään mahdollisuudesta myöntää uusille kiinalaisille vientiä harjoittaville tuottajille sama kohtelu kuin alkuperäisessä tutkimuksessa yhteistyössä toimineille yrityksille sillä edellytyksellä, että näille tuottajille on myönnetty uuden vientiä harjoittavan tuottajan kohtelu asetuksen (EY) N:o 1212/2005 1 artiklan 4 kohdan mukaisesti.

               (4)

               Saatuaan kolme lopullista tullia koskevan asetuksen 1 artiklan 4 kohdan mukaista uuden vientiä harjoittavan tuottajan kohtelua koskevaa hakemusta neuvosto muutti asetuksella (EY) N:o 426/2008 (6) lopullista tullia koskevaa asetusta ja asetti 28,6 prosentin yksilöllisen tullin seuraaville vientiä harjoittaville tuottajille: HanDan County Yan Yuan Smelting and Casting Co., Ltd, jäljempänä ’HanDan’, XianXian Guozhuang Precision Casting Co., Ltd, jäljempänä ’XianXian’, ja Wuxi Norlong Foundry Co., Ltd, jäljempänä ’Norlong’.

               (5)

               Saatuaan lopullista tullia koskevan asetuksen 1 artiklan 4 kohdan mukaisen uuden vientiä harjoittavan tuottajan kohtelua koskevan hakemuksen neuvosto muutti asetuksella (EY) N:o 282/2009 (7) lopullista tullia koskevaa asetusta ja asetti 28,6 prosentin yksilöllisen tullin seuraavalle vientiä harjoittavalle tuottajalle: Weifang Stable Casting Co., Ltd, jäljempänä ’Weifang’.

               (6)

               Kaikille neljälle vientiä harjoittavalle tuottajalle myönnettiin siis yksilöllinen kohtelu uuden vientiä harjoittavan tuottajan kohtelua koskevassa tutkimuksessa.

               (7)

               Edellä mainituista neljästä vientiä harjoittavasta tuottajasta, joille myönnettiin uuden vientiä harjoittavan tuottajan kohtelu, kaksi (XianXian ja Weifang) jätti yhdessä CCCME:n kanssa viralliset tarjoukset lisättäväksi komission hyväksymään yhteisvastuulliseen sitoumukseen.

               (8)

               Komissio pani vireille 10 päivänä kesäkuuta 2009Euroopan unionin virallisessa lehdessä julkaistulla ilmoituksella (8) lopullisia toimenpiteitä koskevan osittaisen välivaiheen tarkastelun. Tarkastelu on rajattu koskemaan toimenpiteiden muotoa sekä erityisesti sen tutkimista, voidaanko Kiinassa toimivien vientiä harjoittavien tuottajien tarjoamat sitoumukset hyväksyä ja ovatko ne toteutettavissa.

               (9)

               Toimenpiteitä koskevan osittaisen välivaiheen tarkastelun vireillepanon jälkeen vielä yksi vientiä harjoittava tuottaja, jolle myönnettiin uuden vientiä harjoittavan tuottajan kohtelu, eli HanDan, toimitti määräajassa yhdessä CCCME:n kanssa virallisen tarjouksen lisättäväksi komission hyväksymään yhteisvastuulliseen sitoumukseen.

               (10)

               Toinen vientiä harjoittava tuottaja, jolle myönnettiin uuden vientiä harjoittavan tuottajan kohtelu, eli Norlong, ilmoitti, että se ei halua tulla lisättäväksi komission hyväksymään yhteiseen sitoumukseen, mutta se tarjosi määräajassa erillistä sitoumusta.

               (11)

               Asianomaisille osapuolille ilmoitettiin 15 päivänä joulukuuta 2009 olennaisista tosiasioista ja huomioista, joiden perusteella aiottiin hyväksyä yhteiseen hintasitoumukseen lisättäväksi tarjoukset, jotka olivat esittäneet CCCME ja HanDan, CCCME ja XianXian sekä CCCME ja Weifang, ja hylätä sitoumus, jonka oli esittänyt Norlong. Osapuolille annettiin mahdollisuus esittää huomautuksensa. Huomautukset on arvioitu ennen lopullisen päätöksen tekemistä.

         B.   TARJOTUT SITOUMUKSET

               (12)

               CCCME:n yhdessä Handanin, XianXianin ja Weifangin kanssa esittämä sitoumustarjous on samanlainen kuin päätöksellä 2006/109/EY hyväksytty yhteinen sitoumustarjous, eli CCCME ja kolme vientiä harjoittavaa tuottajaa sitoutuvat takaamaan, että tarkasteltavana olevaa tuotetta viedään vähintään vähimmäismyyntihinnalla, joka on asetettu tasolle, joka poistaa polkumyynnin vahingolliset vaikutukset. Sitoumukseenhan sisältyy tarkasteltavana olevan tuotteen vähimmäistuontihintojen sitominen sen tärkeimmän raaka-aineen eli harkkoraudan kansainvälisiin julkisiin hintanoteerauksiin, koska valukappaleiden hinnat vaihtelevat huomattavasti harkkoraudan hinnan mukaan.

               (13)

               Jatkotutkimuksessa kävi lisäksi ilmi, että ei ole mitään yrityskohtaisia syitä, jotka edellyttäisivät CCCME:n yhdessä Handanin, XianXianin ja Weifangin kanssa esittämän tarjouksen hylkäämistä. Edellä esitetyn perusteella ja koska yrityksille myönnettiin yksilöllinen tulli, komissio katsoo, että se voi hyväksyä CCCME:n ja vientiä harjoittavien tuottajien tarjoaman sitoumuksen.

               (14)

               Lisäksi CCCME:n ja yritysten komissiolle lupaamat säännölliset ja yksityiskohtaiset raportit mahdollistavat sitoumuksen tehokkaan valvonnan. Sen vuoksi katsotaan, että sitoumuksen kiertämisen riski on vähäinen.

               (15)

               Norlongin erillisestä sitoumustarjouksesta on huomattava, että päätöksellä 2006/109/EY hyväksytty alkuperäinen sitoumus oli 20 yrityksen ja CCCME:n yhteisvastuullinen sitoumus. Sen tarjoaminen yhteisvastuullisena sitoumuksena vaikutti ratkaisevasti sen hyväksyttävyyteen komission kannalta, kun otetaan huomioon, että se lisäsi toimivuutta ja paransi sitoumuksesta johtuvien velvoitteiden noudattamisen valvontaa, mikä kaikki on tarpeen asiaan liittyvien vientiä harjoittavien tuottajien suuren määrän vuoksi.

               (16)

               Norlong väitti, että komissio oli jo aiemmin hyväksynyt ainakin yhden yksilöllisen sitoumuksen yritykseltä, jolle ei ollut myönnetty markkinatalouskohtelua vaan yksilöllinen kohtelu (9), kuten Norlongin tapauksessakin. On kuitenkin korostettava, että tilanne tapauksessa, johon Norlong viittasi, eroaa päätöksellä 2006/109/EY hyväksytyn alkuperäisen sitoumuksen tilanteesta: Norlongin tarkoittamassa tilanteessa hyväksyttiin lopulta vain yksi sitoumustarjous yhdeltä vientiä harjoittavalta tuottajalta. On myös muistettava, että komissio peruutti myöhemmin kyseisen sitoumuksen useiden havaittujen rikkomusten, esimerkiksi ristikompensoinnin, vuoksi (10).

               (17)

               Päätöksellä 2006/109/EY hyväksytyn sitoumuksen tapauksessa tilanteen erityisyys, eli yritysten suuri lukumäärä (yli 20), edellyttää erityisen valvonta- ja seurantarakenteen käyttöönottoa. Norlong ei esittänyt mitään relevantteja seikkoja, jotka olisivat osoittaneet sen olevan erilaisessa tilanteessa kuin muut yhteisen sitoumuksen osana olevat yritykset tai oikeuttaneet komission kohtelemaan Norlongia eri tavalla kuin muita yhteisen sitoumuksen osana olevia yrityksiä. Lisäksi Norlongin tarjous merkitsisi komission valvonta- ja seurantajärjestelmän toimien kaksinkertaistamista. Koska komission kannalta ei olisi käytännöllistä ja kustannustehokasta valvoa Norlongin yksilöllisestä sitoumustarjouksesta johtuvien velvoitteiden noudattamista, komissio katsoo, että se ei voi hyväksyä Norlongin tekemää erillistä sitoumustarjousta.

               (18)

               Unionin tuotannonala vastusti CCCME:n yhdessä HanDanin, XianXianin ja Weifangin kanssa tekemää sitoumustarjousta ja väitti, että vähimmäistuontihinta on liian alhainen suojaamaan Euroopan tuotannonalaa polkumyyntituonnin vaikutuksilta ja että unionin tuotannonalalle aiheutuu lisävahinkoa. Vähimmäistuontihinnan tasosta on huomattava, että polkumyyntitullit otettiin käyttöön havaittujen polkumyyntimarginaalien tasolla, jotka olivat alemmat kuin vahinkomarginaalit. Sen vuoksi vähimmäistuontihinta asetettiin myös normaaliarvolle, ja näin sillä poistetaan vain todettu polkumyynti perusasetuksen 8 artiklan 1 kohdassa säädetyn alhaisemman tullin sääntöä koskevan periaatteen mukaisesti.

               (19)

               Unionin tuotannonala väitti vielä, että polkumyyntitoimenpiteiden käyttöönotosta huolimatta kiinalaisten viejien markkinaosuus kasvoi alkuperäisen tutkimusajanjakson jälkeen (11). Unionin tuotannonala väitti, että tämä johtui Kiinasta peräisin olevan viennin lisääntymisestä yhdistettynä unionin kulutuksen jyrkkään laskuun. Mitään ratkaisevaa näyttöä väitetystä jyrkästä kulutuksen laskusta ei kuitenkaan esitetty. Käytettävissä olevien tilastojen (12) perusteella vaikuttaa sitä paitsi siltä, että polkumyyntituonti on vähentynyt 14 prosenttia alkuperäisen tutkimusajanjakson jälkeen.

               (20)

               Edellä esitetyn perusteella mikään unionin tuotannonalan esittämistä syistä ei muuttanut päätelmää, jonka mukaan CCCME:n yhdessä HanDanin, XianXianin ja Weifangin kanssa tekemä sitoumustarjous olisi hyväksyttävä.

               (21)

               Jotta komissio voisi valvoa tehokkaasti, noudattavatko yritykset sitoumusta, polkumyyntitullista vapauttaminen silloin, kun vapaaseen liikkeeseen luovutusta koskeva pyyntö esitetään asianomaiselle tulliviranomaiselle, edellyttää, että i) esitetään sitoumuslasku, joka sisältää vähintään neuvoston asetuksen (EY) N:o 268/2006 (13) liitteessä luetellut tiedot, ii) kyseinen yritys on valmistanut asianomaiset tuontituotteet, lähettänyt ne ensimmäiselle riippumattomalle asiakkaalle unionissa ja laskuttanut tätä niistä suoraan ja iii) tullille tulliselvitystä varten esitettävät tavarat vastaavat tarkoin sitoumuslaskussa olevaa kuvausta. Jos sellaista laskua ei esitetä tai jos se ei vastaa tullille esitettyä tuotetta, kannetaan asianmukainen polkumyyntitulli.

               (22)

               Sitoumuksen noudattamisen varmistamiseksi tuojien tietoon on asetuksella (EY) N:o 268/2006 saatettu, että kyseisen asetuksen mukaisten edellytysten noudattamatta jättäminen tai se, että komissio peruuttaa sitoumuksen hyväksynnän, voi johtaa kyseisiä liiketoimia koskevan tullivelan syntymiseen.

               (23)

               Jos sitoumusta rikotaan tai se peruutetaan tai jos komissio peruu sitoumukselle antamansa hyväksynnän, perusasetuksen 9 artiklan 4 kohdan mukaisesti käyttöön otettua polkumyyntitullia aletaan soveltaa perusasetuksen 8 artiklan 9 kohdan nojalla ilman eri toimenpiteitä.

               (24)

               Edellä esitetyt seikat huomioon ottaen Norlongin tarjoama sitoumus olisi hylättävä. CCCME:n ja HanDanin, CCCME:n ja XianXianin sekä CCCME:n ja Weifangin esittämä tarjous tulla lisättäväksi päätöksellä 2006/109/EY hyväksyttyyn yhteiseen hintasitoumukseen olisi hyväksyttävä, ja päätöksen 2006/109/EY 1 artiklaa olisi muutettava,

         ON HYVÄKSYNYT TÄMÄN PÄÄTÖKSEN:
   1 artikla
   Hyväksytään tiettyjen Kiinan kansantasavallasta peräisin olevien valukappaleiden tuontia koskevassa polkumyynnin vastaisessa menettelyssä tarjottu sitoumus, jonka ovat esittäneet i) Kiinan koneiden ja elektroniikan tuonti- ja vientikauppakamari (China Chamber of Commerce for Import and Export of Machinery and Electronics Products), jäljempänä ’CCCME’, ja HanDan County Yan Yuan Smelting and Casting Co., Ltd, ii) CCCME ja XianXian Guozhuang Precision Casting Co. Ltd sekä iii) CCCME ja Weifang Stable Casting Co., Ltd.
   2 artikla
   Korvataan päätöksen 2006/109/EY, sellaisena kuin se on muutettuna päätöksellä 2008/437/EY, 1 artiklassa oleva taulukko seuraavasti:

               Yritykset

               Taric-lisäkoodi

               Beijing Tongzhou Dadusche Foundry Factory, East of Dongtianyang Village, Dadushe, Tongzhou Beijing

               A708

               Botou City Simencun Town Bai Fo Tang Casting Factory, Bai Fo Tang Village, Si Men Cun Town, Bo Tou City, 062159, Hebei Province

               A681

               Botou City Wangwu Town Tianlong Casting Factory, Changle Village, Wangwu Town, Botou City, Hebei Province

               A709

               Changan Cast Limited Company of Yixian Hebei, Taiyuan main street, Yi County, Hebei Province, 074200

               A683

               Changsha Jinlong Foundry Industry Co., Ltd, 260, Jinchang Road, JinJing Town, Changsha, Hunan

               A710

               Changsha Lianhu Foundry, Lianhu Village, Yuhuating Town, Yuhua District, Changsha, Hunan

               A711

               Tuotteen on valmistanut ja myy GB Metal Products Co., Ltd, Zhuanlu Town, Dingzhou, Hebei tai tuotteen on valmistanut GB Metal Products Co., Ltd, Zhuanlu Town, Dingzhou, Hebei ja myy siihen etuyhteydessä oleva myyntiyhtiö GB International Trading Shanghai Co Ltd, B301-310 Yinhai Building., 250 Cao Xi Road., Shanghai

               A712

               Guiyang Bada Foundry Co., Ltd, Mengguan Huaxi Guiyang, Guizhou

               A713

               Hebei Jize Xian Ma Gang Cast Factory, Nankai District. Xiao Zhai Town, Jize County, Handan City, Hebei

               A714

               Tuotteen on valmistanut ja myy Hebei Shunda Foundry Co., Ltd, Qufu Road, Quyang, 073100, PRC tai tuotteen on valmistanut Hebei Shunda Foundry Co., Ltd, Qufu Road, Quyang, 073100, PRC ja myy siihen etuyhteydessä oleva myyntiyhtiö Success Cast Tech-Ltd, 603A Huimei Business Centre 83 Guangzhou Dadao(s), Guangzhou 510300

               A715

               Hong Guang Handan Cast Foundry Co., Ltd, Nankai District, Xiao Zhai Town, Handou City, Jize County, Hebei

               A716

               Qingdao Qitao Casting Co., Ltd, Nan Wang Jia Zhuang Village, Da Xin Town, Jimo City, Qingdao, Shandong Province, 266200

               A718

               Shandong Huijin Stock Co., Ltd, North of Kouzhen Town, Laiwu City, Shandong Province, 271114

               A684

               Shahe City Fangyuan Casting Co., Ltd, West of Nango Village, Shiliting Town, Shahe City, Hebei Province

               A719

               Shanxi Yuansheng Casting and Forging Industrial Co. Ltd, No 8 DiZangAn, Taiyuan, Shanxi, 030002

               A680

               Tianjin Fu Xing Da Casting Co., Ltd, West of Nan Yang Cun Village, Jin Nan District, 300350, Tianjin

               A720

               Weifang Jianhua Casting Co., Ltd, Kai Yuan Jie Dao Office, Hanting District, Weifang City, Shandong Province

               A721

               Zibo City Boshan Guangyuan Casting Machinery Factory, Xiangyang Village, Badou Town, Boshan District, Zibo City Shandong Province

               A722

               Zibo Dehua Machinery Co., Ltd, North of Lanyan Street, Zibo High-tech Developing Zone

               A723

               HanDan County Yan Yuan Smelting and Casting Co., Ltd, South of Hu Cun Village, Hu Cun Town, Han Dan County, Hebei, 056105

               A871

               XianXian Guozhuang Precision Casting Co., Ltd, Guli Village, Xian County, Gouzhuang, Hebei, Cangzhou 062250

               A869

               Weifang Stable Casting Co., Ltd, Fangzi District, Weifang City, Shandong Province, 261202

               A931

         3 artikla
   Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tehty Brysselissä 23 päivänä maaliskuuta 2010.

            Komission puolesta

         José Manuel BARROSO

            Puheenjohtaja

      (1)  EUVL L 343, 22.12.2009, s. 51.

      (2)  EUVL L 199, 29.7.2005, s. 1.

      (3)  EUVL L 151, 16.6.2009, s. 6.

      (4)  EUVL L 47, 17.2.2006, s. 59.

      (5)  EUVL L 153, 12.6.2008, s. 37.

      (6)  EUVL L 129, 17.5.2008, s. 1.

      (7)  EUVL L 94, 8.4.2009, s. 1.

      (8)  EUVL C 131, 10.6.2009, s. 18.

      (9)  EUVL L 267, 12.10.2005, s. 27.

      (10)  EUVL L 164, 26.6.2007, s. 32.

      (11)  Alkuperäinen tutkimusajanjakso kattoi 1 päivän huhtikuuta 2003 ja 31 päivän maaliskuuta 2004 välisen ajan.

      (12)  Lähde: perusasetuksen 14 artiklan 6 kohdan mukainen tietokanta ja Comext.

      (13)  EUVL L 47, 17.2.2006, s. 3.


Avis juridique important

|

31996D0373

96/373/Euratom, EHTY, EY: Komission päätös, tehty 7 päivänä kesäkuuta 1996, kolmansiin maihin osoitettujen Euroopan yhteisöjen virkamiesten palkkoihin 1 päivästä toukokuuta 1995 sovellettavista korjauskertoimista

Virallinen lehti nro L 146 , 20/06/1996 s. 0054 - 0055

KOMISSION PÄÄTÖS,tehty 7 päivänä kesäkuuta 1996,kolmansiin maihin osoitettujen Euroopan yhteisöjen virkamiesten palkkoihin 1 päivästä toukokuuta 1995 sovellettavista korjauskertoimista (96/373/Euratom, EHTY, EY) EUROOPAN YHTEISÖJEN KOMISSIO, jokaottaa huomioon sopimuksen Euroopan yhteisöjen yhteisen neuvoston ja yhteisen komission perustamisesta,ottaa huomioon Euroopan yhteisöjen virkamiehiin sovellettavat henkilöstösäännöt ja näiden yhteisöjen muuta henkilöstöä koskevat palvelussuhteen ehdot, jotka on vahvistettu asetuksessa (ETY, Euratom, EHTY) N:o 259/68 (1), ja viimeksi muutettu asetuksella (EY, Euratom, EHTY) N:o 2963/95 (2), ja erityisesti sen liitteessä X olevan 13 artiklan toisen kohdan,sekä katsoo, ettäneuvoston asetuksella (Euratom, EHTY, EY) N:o 578/96 (3) on vahvistettu henkilöstösääntöjen liitteessä X olevan 13 artiklan ensimmäisen kohdan mukaisesti 1 päivästä tammikuuta 1995 kolmansiin maihin osoitetuille virkamiehille heidän asemamaansa valuuttana maksettaviin palkkoihin sovellettavat korjauskertoimet,viime kuukausien aikana komissio on tehnyt useita mukautuksia kyseisiin korjauskertoimiin (4) henkilöstösääntöjen liitteessä X olevan 13 artiklan toisen kohdan mukaisesti, jaolisi mukautettava 1 päivästä toukokuuta 1995 tiettyjä kyseisistä korjauskertoimista, koska, ottaen huomioon komission käytössä olevat tilastotiedot, joidenkin kolmansien maiden elinkustannuksissa tapahtunut muutos, joka on määritetty korjauskertoimen ja asianomaisen valuuttakurssin mukaisesti, on osoittautunut olevan suurempi kuin viisi prosenttia edelliseen vahvistukseen tai mukauttamiseen verrattuna,ON PÄÄTTÄNYT SEURAAVAA:Ainoa artikla kolmansiin maihin osoitetuille virkamiehille kyseisen asemamaan valuuttana maksettaviin palkkoihin sovellettavat korjauskertoimet mukautetaan 1 päivästä toukokuuta 1995 alkaen liitteen mukaisesti.Näiden palkkojen maksamisessa käytettävät vaihtokurssit ovat samat kuin Euroopan yhteisöjen yleistä talousarviota toteutettaessa sovellettavat vaihtokurssit sen kuukauden osalta, joka edeltää ensimmäisessä kohdassa tarkoitettua päivämäärää.Tehty Brysselissä 7 päivänä kesäkuuta 1996.Komission puolestaHans VAN DEN BROEKKomission jäsen(1) EYVL N:o L 56, 4.3.1968, s. 1(2) EYVL N:o L 310, 22.12.1995, s. 1(3) EYVL N:o L 83, 2.4.1996, s. 4(4) EYVL N:o L 126, 24.5.1996, s. 54-63LIITE >TAULUKON PAIKKA>


title: Euroopan parlamentin päätös (EU) 2015/1627, annettu 29 päivänä huhtikuuta 2015, vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2013, pääluokka VI – Euroopan talous- ja sosiaalikomitea

text:
               30.9.2015

               FI

               Euroopan unionin virallinen lehti

               L 255/127

      EUROOPAN PARLAMENTIN PÄÄTÖS (EU) 2015/1627,
      annettu 29 päivänä huhtikuuta 2015,
      vastuuvapauden myöntämisestä Euroopan unionin yleisen talousarvion toteuttamisesta varainhoitovuonna 2013, pääluokka VI – Euroopan talous- ja sosiaalikomitea
      EUROOPAN PARLAMENTTI, joka

                  —

                  ottaa huomioon Euroopan unionin yleisen talousarvion varainhoitovuodeksi 2013 (1),

                  —

                  ottaa huomioon Euroopan unionin konsolidoidun tilinpäätöksen varainhoitovuodelta 2013 (COM(2014) 510 – C8-0151/2014) (2),

                  —

                  ottaa huomioon tilintarkastustuomioistuimen vuosikertomuksen talousarvion toteuttamisesta varainhoitovuonna 2013 sekä toimielinten vastaukset (3),

                  —

                  ottaa huomioon tilintarkastustuomioistuimen Euroopan unionin toiminnasta tehdyn sopimuksen 287 artiklan mukaisesti antaman varainhoitovuotta 2013 koskevan lausuman (4) tilien luotettavuudesta sekä tilien perustana olevien toimien laillisuudesta ja asianmukaisuudesta (sääntöjenmukaisuudesta),

                  —

                  ottaa huomioon Euroopan unionin toiminnasta tehdyn sopimuksen 314 artiklan 10 kohdan sekä 317, 318 ja 319 artiklan,

                  —

                  ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25. kesäkuuta 2002 annetun neuvoston asetuksen (EY, Euratom) N:o 1605/2002 (5),

                  —

                  ottaa huomioon unionin yleiseen talousarvioon sovellettavista varainhoitosäännöistä ja neuvoston asetuksen (EY, Euratom) N:o 1605/2002 kumoamisesta 25. lokakuuta 2012 annetun Euroopan parlamentin ja neuvoston asetuksen (EU, Euratom) N:o 966/2012 (6) ja erityisesti sen 55, 99, 164, 165 ja 166 artiklan,

                  —

                  ottaa huomioon työjärjestyksen 94 artiklan ja liitteen V,

                  —

                  ottaa huomioon talousarvion valvontavaliokunnan mietinnön (A8-0114/2015),

         1.

            myöntää Euroopan talous- ja sosiaalikomitean pääsihteerille vastuuvapauden Euroopan talous- ja sosiaalikomitean talousarvion toteuttamisesta varainhoitovuonna 2013;

         2.

            esittää huomautuksensa oheisessa päätöslauselmassa;

         3.

            kehottaa puhemiestä välittämään tämän päätöksen ja siihen erottamattomasti kuuluvan päätöslauselman Eurooppa-neuvostolle, neuvostolle, komissiolle, Euroopan unionin tuomioistuimelle, tilintarkastustuomioistuimelle, Euroopan ulkosuhdehallinnolle, Euroopan talous- ja sosiaalikomitealle, alueiden komitealle, Euroopan oikeusasiamiehelle ja Euroopan tietosuojavaltuutetulle sekä huolehtimaan niiden julkaisemisesta Euroopan unionin virallisessa lehdessä (L-sarja).

               Puhemies

            Martin SCHULZ

               Pääsihteeri

            Klaus WELLE

         (1)  EUVL L 66, 8.3.2013.

         (2)  EUVL C 403, 13.11.2014, s. 1.

         (3)  EUVL C 398, 12.11.2014, s. 1.

         (4)  EUVL C 403, 13.11.2014, s. 128.

         (5)  EYVL L 248, 16.9.2002, s. 1.

         (6)  EUVL L 298, 26.10.2012, s. 1.